
Hogyan lettünk mi? 


Valamikor kisgyerekkorunkban valamennyiünkben fölmerül a kérdés: , Hogyan lettem 
én?" Amikor a kérdést föl is tesszük a szüleinknek, akkor már úgy szoktuk megfogalmaz - 
ni: , Hogyan születnek a kisbabák?" Erre a szüleink valamilyen korunkhoz alkalmazott 
magyarázatot adnak a gyerekek születéséről. 

Ez oké. Csak a kérdésnek van egy másik fele is. Igen, a kisbabák az anyukájuk és az apu- 
kájuk jóvoltából jönnek a világra. Nyilván az anyukák és az apukák is ugyanígy jöttek a 
világra, a nagymamáknak és a nagypapáknak köszönhetően, akik a dédmamáknak és déd- 
papáknak... no de hol van ennek a folyamatnak az eleje? Öröktól fogva így ment? Vagy 
volt egy legelső anyuka és apuka? De akkor azok honnan voltak? 

A régi emberek sokféle magyarázatot találtak ki erre. Több tucat történetet ismerünk, 
amik az emberiség létrejöttét mesélik el. 

A legismertebb közülük a Bibliának abban a részében van, amit Teremtés könyvének is 
hívnak: eszerint Isten teremtette az első embert, akit , éppen ezért" Ádámnak hívott (és 
nem derül ki, hogy miért ,éppen ezért" — hát azért, mert ezt eredetileg héberül írták, és 
héberül adamab földet, talajt jelent, amiből Isten gyúrta az embert a magyarázat sze- 
rint). Később Ádám egyik bordáját kivette, és megalkotta belőle Évát, az első nőt (hébe- 
rül háj életet jelent, ebből van a név eredeti alakja: Hává). Aztán jöttek a gyerekek, Káin 
és Ábel. 

De ez csak az egyik magyarázat. Van még bőven. 

Az ógörögök úgy gondolták, hogy először is a semmiből létrejött Gaia, a föld istennő - 
je, aki megszülte Uránoszt, az égboltot. Uránosz megtermékenyítette édesanyját, és ren- 
geteg gyerekük született, tizenkét titán (óriás), az egyszemű küklopszok meg a százkarú 
hekatonkhirek. Népes társaság, és ez csak a kezdet. Az ógörög történetíróknak rengeteg 
szabadidejük volt, úgyhogy százával találtak ki isteneket, óriásokat, szörnyeket, minden- 


féle csodalényeket. 


A babiloniaknál Tiamat volt az isten- 
anya és Apszu az istenapa, és nekik lett 
egy csomó istengyerekük, előbb Lahmu 
és Lahamu, aztán Ansar és Kisar. Ezeknek 
is lettek istengyerekeik, és így tovább. Így 
írja le a huszonhárom évszázados babiloni 
eposz, az Enúma Elis. 

A finneknél Ilmatar, az istenanya hét- 
százharminc évig volt terhes egy kacsato- 
jással, mire végül megszületett Váinámöi- 
nen [vejnemöjnen], a hős és énekmondó. 
Így írta le Elias Lönnrot [eliasz] a Kaleva- 
lában, de nem ő találta ki, ez egy könyv- 
nyi hosszúságú vers a finn népmesékből 
összegyűjtve, csuda gubancos történet. 

A handika vallásban először is volt 
Szemnoru, az Ősvilág szelleme, aki megte- 


remtette a csillagokat és az óceánt, aztán a 


Párszellemeket: Szingrut, a Fényt és Sum- 


Egy ógörög isten; nem tudom, melyik, én csak 


szit, a Sötétséget. De ezek összevesztek, jneöfedtetbetti 
mindkettő az eget akarta magának: Szing- 

ru azért, mert onnan jön a csillagok fénye, Sumszi pedig azért, mert az ég maga sötét. 
Szemnoru teremtett nekik egy napot és néhány földet, de sehogy se tudtak megegyezni, 
ezért megteremtette Szianét, az Újvilág szellemét, hogy vigyázzon rájuk. Sziane teremtet- 
te meg az első embert, Aurangiszuratot, aki persze nő volt, és anya lett. Aztán már jöhet- 
tek a gyerekek. Így írja le a... 

... persze lehet, hogy te még nem is hallottál a handika vallásról, igaz? Hát azt nem cso- 
dálom. Ezt a mítoszt én találtam ki. Mégpedig 1994-ben egy regényem számára, amit vé- 
gül soha nem írtam meg, és eredetileg nem is emberekről szólt volna, hanem egy másik 
bolygó zöld bőrű lakóinak régmúltjában született ez a vallás. De ezt a teremtéstörténetet 
megírtam belőle, és 2019-ben egyszerűen elloptam saját magamtól és betettem Ninda cí- 


mű regényembe, ott van a hatodik fejezetben, megnézheted. 


De ha ennyiféle teremtéstörténet létezhet, sőt egy békásmegyeri lakótelepi lakásban is le- 
het írni ilyet (vagy akárhol, te is írhatsz magadnak, csak egy kis fantázia kell) — akkor me- 
lyik az igazság? 


Hát természetesen egyik sem. 

Akármilyen kiábrándító, istenek nin- 
csenek, soha nem is voltak. Sem szelle- 
mek, óriások, akármiféle csodalények, 
akiket az ábrándos képzeletű írók kitalál- 
tak, akár kétezer évvel ezelőtt éltek, akár 
napjainkban. Emberek vannak, állatok, 
növények. Varázslók és varázslatok sincse- 
nek. (Történetesen Ninda népénél van- 
nak törzsi varázslók, és amikor valaki 
megkérdezi, hogy mi a dolga a varázsló- 
nak, akkor közlik vele, hogy semmi, mert 
varázslatok nincsenek.) Nincsen terülj-te- 
rülj asztalka, mert a létezése ellentétes len- 
ne az energiamegmaradás törvényével, 
ami a világmindenség egyik legalapvetőbb 
törvénye, és nem lehet se megszegni, se 


megkerülni, semmit se lehet tenni ellene 


— nem azért, mert akkor valaki megbün- 


Nem, ez nem a Vibaristen 


tet, hanem mert lehetetlen. Ez a törvény 

azt mondja, hogy tömeg vagy energia nem keletkezhet és nem semmisülhet meg, csak 
átalakulhat. Vagyis a mesében előfordulhat, hogy a varázsló int a pálcájával és ott terem 
egy sárkány, de a valóságban annak a sárkánynak valahol előzőleg is lennie kellett (volna). 
Igen, a színpadon a bűvészek megcsinálják, hogy nyuszit húznak ki abból a cilinderből, 
amiben előtte nem volt semmi — megmutatták! -, de tudjuk, hogy ez játék, a bűvész nem 
megteremti azt a nyuszit a semmiből, hanem az a nyuszi addig is ott volt valahol, a cilin- 
der titkos zsebében, a bűvész ruhaujjában vagy bárhol a közelben, és éppen azért tapsol- 
juk meg a bűvészt, mert olyan ügyesen tudta , odavarázsolni", hogy nem is vettük észre, 
és egyszer csak megmutatta. 

A tudósok századokon át kutatták, hogyan jött létre az ember és az élővilág, hogyan ke- 
letkezett a Föld, a Nap, a csillagok. Ma már tudják. A különféle vallások teremtésmíto - 
szai azonban ma is élnek, és képviselőik szenvedélyesen vitatkoznak a tudósokkal. Persze 
babiloniak és ógörögök már nincsenek, és a finnek se hisznek a Kalevala történetében, 
de keresztények, muszlimok, zsidók, buddhisták ma is vannak. Sajnálom, ha megbántom 
őket ezzel a könyvvel, de ezt a könyvet nem én írtam, hanem a tények, amik sokkal, de 


sokkal ősibbek, mint bármiféle vallás — vagy bármiféle ember. 


Ha téged arra tanítottak, hogy mindent Isten teremtett, akkor lehet, hogy ez a könyv 
nem fog tetszeni. De ezzel én nem tudok mit tenni, ez van. Te döntöd el, hogy megpró- 
bálod elfogadni, amit írok, vagy sem. Ha akarod, itt az elején be is csukhatod a könyvet. 
Én nem csaplak be szándékosan, bár persze egy-két részletben tévedhetek. A vallási taní- 
tás viszont sajnos nem igaz. 

A vallásokat emberek találták ki, régi korokban élt emberek, akiknek még nem ismer- 
ték a magyarázatot a világ számos jelenségére. Nem tudták, mi okozza a szelet, az esőt, a 
vulkánkitörést, a nappal és éjszaka váltakozását, az évszakokat, és még sok mindent. De 
látták mindennap, hogy a tigris megöl egy zebrát, az ember almát tép a fáról, arrébb rúg 
egy követ stb. — valaki csinál valamit. Emberek és állatok hatással vannak a környeze- 
tükre, változtatnak rajta. Tehát megvan a magyarázat! A szél, az eső és a többi is csak úgy 
történhet meg, hogy valaki csinálja! És kitalálták a szélistent, az esőistent, a napistent és a 
többit. Aztán a vallások egyre kifinomultabbak lettek, egyre részletesebb ismertetéseket 
adtak mindenféléről, és megjelent bennük mindenféle erkölcsi mondanivaló (, ne ölj" és 
hasonlók). 

Csak hát ettől még tény, hogy az emberiség története nem úgy kezdődött, hogy Isten 
meggyúrta , a föld porából? Ádámot. Porból vagy földből nem lehet embert teremteni, 
mert az ember egészen másféle anyagokból van. Vagy ha Istennek képességében állt ilyen 
szinten átalakítani az anyagokat, akkor lényegtelen, hogy miből csinálta. Viszont akkor 
nem volt szüksége Ádám bordájára sem, hogy megteremtse belőle Évát. Téphetett volna 
egy levelet akármelyik fáról, az is megfelelt volna nyersanyagnak. (Egy bordacsont nyil- 
vánvalóan nem elég egy ember létrehozására, akárhogy fúrunk-faragunk, hiszen az ember 
sokkal nagyobb az egy szál csontnál, és izmok is kellenek, belső szervek, egy csomó min- 
den.) 

Egyes hívők erre azzal vágnak vissza, hogy a tudományos magyarázat is képtelenség, 
mert aszerint az ember egyszerűen létrejött szénből, hidrogénből, oxigénből, kalciumból, 
foszforból és egy csomó más anyagból, márpedig ha ezeket a megfelelő mennyiségben 
összeöntjük, abból nem lesz ember, a tudósok meg azt állítják, hogy de. 

Nem, nem ezt állítják. Ez a tudományos magyarázat félreértése. Az ember nem létre - 
jött (a semmiből), hanem kialakult. Része az élővilágnak, amely sok millió állat- és nö- 
vényfajt számlál, és nem létrejött (a semmiből), hanem kialakult. A Föld bolygón, amely 
része a Naprendszernek, és ez sem létrejött (a semmiből), hanem - úgy bizony, kiala- 
kult. Semmi sem jön és nem is jöhet létre a semmiből. Ellentmondana az energiamegma- 


radás törvényének. 


De nem kezdhetjük az emberrel. Éppen ellenkezőleg. Az ember csak a történet vége felé 
léphet színre. Ez a könyv a valóságos , teremtést" írja le, azt, ahogyan a világmindenség va- 
lóságosan létrejött. Vagy legalábbis amit a tudósok eddig kiderítettek erről. Ez a történet 
hosszú, a leghosszabb történet, ami létezik — tizennégymilliárd évet ölel föl -— és több 
részből áll: 

1. A világegyetem kialakulása. 

2. A Naprendszer kialakulása. 

3. A földi élővilág kialakulása. 


ELSŐ TÖRTÉNET: 
A VILÁGEGYETEM 


Az ósrobbanás 


Rögtön az elején meg is kell védenem a vallásos embereket. Történetesen aki az ősrobba- 


nás elméletét 1931-ben kidolgozta, az egy katolikus pap volt, aki fizikát és csillagászatot 


tanított egy belga egyetemen: Georges Lemaitre Ízsorzs lömetrl]. 
gy Delga egy 8 


Az ősrobbanást elég tömören kell leír- 
nom, mert én sem értek belőle többet. 
Hol volt, hol nem volt (nem tudjuk, hogy 
hol volt), volt egyszer egy szingularitás. 
Egy pillanat türelmet, mert most meg kell 
magyaráznom, hogy mi az a szingularitás. 

Nem tudom. 

Senki sem tudja. Matematikai modellek 
vannak rá, elképzelések, hogy milyen le- 
het, ennek alapján le lehet rajzolni vagy 
festeni, és akkor van egy rajzunk vagy 
festményünk, de szingularitásunk még 
mindig nincsen. Soha senki nem látott 
szingularitást. Én úgy képzelem el, hogy a 
végeláthatatlan, üres fekete semmiben egy 
pötty. Hogy mekkora, arról fogalmam 
sincs. De nagyjából mindegy is. 

Szinguláris azt jelenti, hogy egyedi, ki- 
vételes, különleges. Szingularitás pedig 
olyan hely, ami szinguláris. Magyarán ez- 


zel az elnevezéssel nem mondtunk róla 


Az ósrobbanás, amilyen biztosan nem volt 


— ez csak egy festmény 


semmit. De nem is tudunk róla semmit, csak annyit, hogy ebben a szingularitásban volt 
az egész világegyetem összes anyaga, vagyis nyilván sehol máshol nem létezett semmi 
más. Csak ez a szingularitás volt, és kész. Következésképpen tényleg elég különleges volt, 
mert ez az egyetlenegy dolog létezett az egész világegyetemben. 

Aztán ez 13,8 milliárd évvel ezelőtt fölrobbant, és az anyag szétrepült az űrben. Ebből 
lett minden, ami azóta keletkezett. 

Ez így elég uncsi, és még nem is mentem bele a matematikai magyarázatba (nem is ér- 
tek hozzá és nem is akarok, ez a könyv nem professzoroknak szól). De hát erről nem te- 
hetek, az ősrobbanás egy uncsi történet. Akkor is ez történt és kész. Azazhogy egyáltalán 
nem biztos, hogy tényleg ez történt. Ez csak egy elmélet. Elég alaposan kidolgozott elmé- 
let, például kiszámították, hogy az ősrobbanás utáni szempillantásnál is rövidebb idő- 
szaknak melyik részében milyenfajta parányi részecskéknek kellett kialakulniuk a fizika 
törvényei szerint — de akkor is csak egy elmélet, nem szentírás. 

Apropó szentírás, persze a vallásos emberek belekötnek ebbe, mondván, hogy ősze- 
rintük Isten teremtett mindent és Istent nem teremtette senki, Isten egyszerűen csak volt 
— hát az ősrobbanás-elmélet szerint meg a szingularitás teremtett mindent, és a szingula- 
ritást nem teremtette senki, az egyszerűen csak volt. Akkor mi a különbség? Hát az, hogy 
a vallás azt mondja, hogy Isten az márpedig volt, hidd el — a tudomány meg azt mondja, 
hogy a világegyetem keletkezését az ősrobbanás elméletével képzeljük el, és most nézzük 
meg, hogy ezt be tudjuk-e bizonyítani, vagy éppen valami olyasmi derül ki a további 
kutatás során, ami miatt teljesen meg kell változtatni az elképzelésünket. Ez bizony nagy 
különbség. Egy tudós soha nem mondja, hogy , ez márpedig így van", amíg apróra végig 
nem kutatott minden körülményt, ami csak szóba jöhet, és ki nem derült, hogy minden 
összevág. De akkor is csak annyit mond, hogy , a tudomány mai állása szerint ez így van". 


Ha később az derül ki, hogy tévedett, akkor visszavonulót fúj, és onnantól mást állít. 


De miből lett az elképzelés, hogy volt egy ősrobbanás? Nos, elsősorban abból, hogy a 
csillagászok meg tudják mérni a csillagok távolságát és mozgási sebességét. Majd esetleg 
később megbeszéljük, hogy hogyan, most a lényeg az, hogy elkezdték méricskélni a csilla - 
gokat, és feltűnt nekik valami. A csillagok, helyesebben a galaxisok távolodnak tőlünk. 
Mégpedig minél messzebb vannak, annál gyorsabban. Elkezdtek gondolkodni ezen, és 
arra jutottak, hogy az azért mégiscsak lehetetlen, hogy pont mitőlünk (vagy egy hozzánk 
közel levő helytől) távolodjanak, egyöntetűen, és minél messzebb vannak, annál gyorsab- 
ban. Mert hát mi van olyan különleges a mi környékünkön? Elijesztettük őket valami- 


vel? 


Arra jutottak, hogy az egyetlen értelmes 
magyarázat az, hogy ha el tudnánk menni 
valamelyik őrületesen távol levő galaxisra, 
és ott is elvégeznénk ezeket a méréseket, 
ugyanezt kapnánk. A galaxisok távolod- 
nak egymástól, minél messzebb vannak, 
annál gyorsabban. 

Mindegyik mindegyiktől! 

Következett a fejtörés, hogy akkor hol 
van a középpont, ahonnan távolodnak. 
Az lett az eredmény, hogy a távoli múlt- 
ban. Kedvenc hasonlatuk a lufi. Fogj egy 
lufit, fess rá filctollal pontokat, és kezdd 
el felfújni. A pontok egyre messzebb ke- / 
rülnek egymástól, ahogy tágul a gumi. De 
sehol a gumi felületén nem találod meg 


azt a helyet, amitől távolodnak, mert az 


bent van a lufi közepében. Hát az ősrob- 
banást sem találod meg, mert az meg a j ezi § ET 

9 5 Galaxisok meg mindenféle úrbeli izé 
múltban van. 


Az ősrobbanás másik neve Nagy Bumm, és tartozik hozzá egy Nagy Reccs is. Ez az elmé- 
let azt mondja, hogy a szétrepülő galaxisok egy idő után lelassulnak majd, aztán elkezde- 
nek visszafelé haladni, egyre gyorsabban zuhannak egymás felé, és végül öszszeütköznek 
mind, egyetlen szingularitásban. Ebben az elméletben nekem az tetszik, hogy választ ad a 
Nagy Bumm elméletének megválaszolhatatlan kérdéseire: 

1. Mi volt a Nagy Bumm előtt? (Hát az előző Nagy Reccs.) 

2. Honnan lett az a sok anyag ott a szingularitásban? (A Nagy Reccs előtt is léteztek 
galaxisok, azokban.) 

3. Mi robbantotta föl a szingularitást? (Nyilván az a szörnyű erő, amivel egymásnak 
ütköztek a galaxisok.) 

Ha ez így van, akkor lehetett akár végtelen számú Nagy Bumm és Nagy Reccs, és lehet 


végtelen számú a jövőben is. 


A Galaxis 


Több könyvet is olvastam már, amik arról mesélnek, hogy hol élünk: kezdve akár éppen 
a saját lakásunkkal, aztán jön az utca, a város, az ország, a földrész, a Föld, a Naprendszer, 
a Galaxis. Én a fordított sorrendet választottam, mert az tükrözi az események időrend - 
jét. Először ugyanis a galaxisok jöttek létre. 

A csillagászok szerint több mint százmilliárd galaxis van a világegyetemben, úgyhogy 
ha nem baj, akkor nem beszélek mindegyikről külön-külön; enyhén szólva is hosszú 
könyv lenne belőle. Arról a galaxisról beszélek csak, amelyikben mi élünk, és ezért a neve 
nagybetűvel Galaxis, másképpen Tejút, Tejútrendszer vagy Galaktika. Illetve nem is 
másképpen, mert ez a szó, hogy galaxis, pontosan azt jelenti, hogy tejből van. 

Ugyanis az történt (akarom mondani de- 
hogyis történt meg), hogy az ógörögök főiste- 
nének, Zeusznak volt egy fia, Héraklész, latin- 
ból magyarosított nevén Herkules. De ez a fiú 
nem a feleségétől volt, Zeusz ugyanis egy igazi 
nőcsábász isten volt. Zeusz felesége Héra volt, 

a főistennő, elég jó családból, mert az apja - 
Kronosz volt, az időisten (róla nevezték el a 
kronométert, ahogy a nagyon pontos órákat 
hívják), szóval nem volt akárki. Viszont Hé- 
raklész anyja nem volt istennő. Ezért Zeusz el- 
vitte a kicsi Héraklészt Hérához, és amíg az 
asszony aludt, rátette a kisbabát a mellére, 
hogy szopjon egy kis isteni tejet. Ez bejött, 
mert Héraklészből az ógörögök legnagyobb 


hőse lett, viszont nem szophatott sokáig, mert 


Héra fölébredt, meglátta a mellén az idegen 


gyereket, és ellökte. Ekkor kifröccsent egy kis TABBAKKSSB 


tej, ami foltot hagyott az égbolton. És az úgy maradt, ezért hívják tejútnak. Görögül gála 
tejet jelent. 

Héra, Zeusz és Héraklész sosem létezett, de a folt tényleg ott van az égbolton. A való - 
ság persze pontosan a fordítottja annak, amit a legenda elmesél: nem Héra kifröccsenő 
teje okozta a foltot, hanem a görögök látták a foltot, és kitalálták hozzá magyarázatként a 
mesét. 

Mi a folt? A Galaxis. De mi a Galaxis? 


GOKATÓS 


LNVLKÜK sat Hy AAN, tg / : 
A Tejút, abogy a Földről látjuk; ez nem festmény, ezt Trevor Dobson fotózta Nyugat-Ausztráliá- 
ban, 2020-ban; balról a begyek fölött látható sárga fény a nagyváros, Pertb ragyogása 


A Galaxis tömérdek (100-400 milliárd) csillag óriási halmaza, amely spirál alakban fo- 
rog a középpontja körül. Emberi mérték szerint felfoghatatlanul hatalmas, közel százezer 
évbe telne, hogy a fénysugár eljusson az egyik szélétől a másikig. A fantasztikus irodalom- 
ban sok történet szól arról, hogy az emberiség a távoli jövőben már képes lesz bekalan- 
dozni az egész Galaxist; ilyen a Szar Trek, a Dúne, az Alapítvány-történetek, a Csillagok 
báborúja (bár az egy másik galaxisban játszódik), de én is írtam két ilyet, a Nindát és a 
Jane Carson kalandjait. Valójában azonban fogalmunk sincs, hogy valaha képesek le- 
szünk-e erre, mert a távolságok döbbenetesen óriásiak. Jelenleg a legnagyobb távolság, 
amit ember alkotta tárgy képes volt megtenni, nem egészen 24 milliárd kilométer: ennyi- 
re van tőlünk a Voyager-1 űrszonda, amely 1977-ben indult útnak, és közel 45 és fél év 
alatt, 2023 februárjáig ekkora utat tett meg. 

24 milliárd kilométer elég soknak hangzik, de a Galaxis méreteihez képest a Voyager-1 
még mindig egy helyben áll. Több mint hetvenhatezer évébe fog telni, hogy elérje a leg- 
közelebbi csillagot (ha egyáltalán jó irányba halad), de galaktikus méretekben mérve az 
csak annyi, mint ha valaki körbe akarja utazni a Földet, és az utca másik oldalára már át- 
sétált. 

1905 óta tudjuk Albert Einsteintől, hogy semmi sem mozoghat olyan gyorsan, mint a 


fény. Ez elég rossz hír azoknak, akik galaktikus utazásokat terveznek, mert a Galaxis mé- 


A Tejút kívülről; ezt nem én festettem, hanem a NASA. Mi a nagy küllő alsó végétől induló spirál- 


kartól lefeléa második spirálkaron vagyunk, a képen csak egy-két centire, de ami itt egy millimé- 


ter, az a valóságban iszonyú távolság. A Nap is túl kicsi ebbez a képbez. Úgybogy nem is integetek... 


retei mellett a fényév nem számít nagy távolságnak, márpedig ez az a távolság, amit a fény 
egy év alatt megtesz. Ha ilyen sebességű űrhajót tudnánk építeni (ami lehetetlen, tessék 
ezt Einsteinnek elhinni), akkor is több mint négy évbe telne elérni a legközelebbi csilla- 
got, és újabb négy évbe visszajönni onnan. Találtam egy listát a húsz fényéven belül talál- 
ható csillagokról: mindössze 94 naprendszerről tudunk ebben az egészen közeli szom- 
szédságban. 

Mindezek miatt a fantasztikus írók, akik galaktikus méretű utazásokról írnak, egészen 


más módszereket találnak ki. Kedvenc módszerük a biperugrás, amikor a hajó egy szem- 


pillantás alatt a Galaxis egy távolabbi részén terem. Néha bonyolult tudományos magya- 
rázatot adnak hozzá (például én ezt tettem a Jane Carson-történetekben), máskor (mint 
én a Nindában) egyszerűen rábízzák az olvasóra, hogy képzelje el, hiszen nyilván már 
,tudja", mi az a hiperugrás. 

Sajnos azonban a hiperugrás egyelőre nem létezik, és gyanítom, hogy nem is fog. Bár 
azt nem merem egyértelműen állítani, hogy ellentétes a fizika törvényeivel. Úgyhogy 
kénytelenek vagyunk a Galaxist abból a két nézőpontból tanulmányozni, ami rendelke- 
zésünkre áll: innen a Földről. 

Márminthogy ez csak egyetlen nézőpont, ugye? Szerencsére kettő. Ugyanis az űrtáv- 
csöveink segítségével már elég jól meg tudjuk figyelni a távoli galaxisokat is, és ebből kö- 
vetkeztethetünk arra, hogy a sajátunk milyen, ámbár kívülről nem tudjuk megnézni. Per- 
sze a galaxisok se mind egyformák, ezért a csillagászoknak nem kevés rádiós megfigyelés - 
be, számítgatásba és fejtörésbe került kialakítani egy elképzelést arról, hogy a miénk mi- 
lyen lehet. Jelenleg úgy gondolják, hogy először is van a közepében egy körülbelül 27 ezer 
fényév hosszúságú , küllő", ahol nagyon sűrűn vannak a csillagok, és annak a közepében 
egy hatalmas fekete lyuk, ami négymilliószor akkora, mint a mi Napunk. A küllőt egy 
gyűrű veszi körül, abból pedig négy nagyobb és két kisebb spirálkar nyúlik ki. Ezek egyi- 
kén, az Orion-karon van a mi Naprendszerünk, 27-28 ezer fényévre a Galaxis közép- 
pontjától. 

De ha ez a könyv mondjuk ötven évvel azután kerül a kezedbe, hogy én megírtam, ak - 
kor lehet, hogy már nem is úgy van. Nem mintha a Galaxis ennyi idő alatt megváltozna, 
dehogyis. Csak a róla alkotott elképzelések változnak, mert a csillagászok egyre több is- 
meretnek jutnak a birtokába, egyre finomítják az elméleteiket, és ennek megfelelően 
másképpen írják le a világegyetemet. Így például amikor én olvastam gyerekkoromban a 
Galaxisról, akkor a központi küllőről még nem volt említés, úgy írták le a Galaxist, hogy 
a közepén a hatalmas fekete lyukat egy gömb alakú, ragyogó csillagsűrűsödés veszi körül. 
Most ötvenkét éves vagyok, tehát mondjuk negyven évvel ezelőtt olvastam erről olyan 
könyvekben, amiket tíz-húsz évvel azelőtt írtak — legfeljebb hatvan éve. De már , megvál- 
tozott? a Galaxis, vagyishogy a róla alkotott kép. (És nemcsak az. Később szó lesz róla, 
hogy nemrégiben szemtanúi voltunk, ahogyan a Naprendszer szegényebb lett egy egész 


bolygóval.) 


A csillagok 


A csillagászok úgy is le tudják fényképezni a Napot, hogy ne vakítson és látsszanak a részletek 


Nem felejtettem el, hogy olyan szavakkal dobálóztam az előzőekben, amiket nem magya- 
ráztam meg, de egy kis türelmet kérek még. Nem beszélhetek a fekete lyukakról, amíg 
nem beszéltem a csillagokról. 

A gyerekeknek írt ismeretterjesztő könyvek egyik kedvelt eszköze az, hogy kipróbáltat- 
ják az olvasóval, amiről írnak. Hát ez most nem lesz. 

Vagy mégis akarsz otthon csillagot építeni? Kérlek szépen, semmi akadálya. De ne a 
szobádban próbáld meg, mert annyi helyre lesz szükséged, amiben minimum néhány 


milliószor elfér az egész Föld. Viszont anyag csak egyféle kell: hidrogén. Palackozva árul- 


ják. Az egyetlen gond, hogy a Föld teljes tömegének több százezerszeresére lesz szüksé- 
ged. Végül pedig kell némi idő. Ha ügyesen csinálod, talán csak néhány millió év. Ja, és 
messze ki kell menned a Naprendszerből, sokkal messzebb, mint ameddig a Voyager-1 
űrszonda eljutott, különben a frissen épített csillagod nyomban elpusztítja a Földet! 

Szóval megvan az oka, hogy tűzijátékot akár születésnapokon is rendeznek, de csillagot 
nem épít senki. 

Az ősrobbanás után elképzelhetetlen mennyiségű hidrogén repült szét a világegyetem - 
ben. Miért hidrogén? Mert az a legegyszerűbb kémiai elem. Annyi volt belőle, hogy ha- 
talmas felhőket alkotott az űrben. Ezekben a felhőkben a hidrogénatomok nem egyenle- 
tesen voltak elhelyezve, merthogy mitől lettek volna, hanem némelyik atom közelebb 
volt a szomszédjához. És egyszer csak vonzódni kezdtek egymáshoz, nem kimondottan 
romantikusan, csak az is fizikai törvény, hogy minden anyagi test vonzza egymást. Persze 
két könyv az asztalon nem fogja egymást vonzani, illetve de, csak ebből semmit sem ve- 
hetünk észre, mert a Föld összehasonlíthatatlanul nagyobb tömeg, ami sokkal erősebben 
vonzza őket - lefelé, a Föld középpontja felé. De ha földobod őket a levegőbe, akkor se 
fognak egymásnak csapódni, mert akkor is a Föld vonzóereje marad a sok milliárdszor 
erősebb, és az irányítja a repülésüket, nem a köztük levő pirinyó vonzóerő. 

De amikor azok a hidrogénatomok szabadon lebegtek a világűrben és nem volt semmi 
más a közelben (meg a távolban sem), csak hidrogén, akkor bármelyik két hidrogénatom 
vonzóereje minden más erőnél erősebb volt, tudniillik semmiféle más erő nem létezett. 
Tehát megindultak egymás felé. A felhőben milliárd és milliárd hidrogénatom vette ész- 
re magán, hogy egyre gyorsabban repül valamerre, és egyszer csak nekicsapódott egy má- 
sik hidrogénatomnak, sőt nem is egynek, hanem egy egész csapat hidrogénatomnak vá- 
gódott neki. Hiszen két hidrogénatom vonzóereje már kétszer akkora, tíz atomé tízszer 
akkora, és így tovább. Ahogy szaporodtak az atomok egy-egy ilyen kis csomóban, úgy 
nőtt a csomó vonzóereje, és egyre több atomot vonzott magához, no meg csomókat is, a 
nagyobb csomók már távolabbról is vonzották egymást. És egyszer csak előttünk állt egy 
— dehogyis egy: milliárd és milliárd — hatalmas hidrogéngömb, amit úgy hívunk, hogy 
globula. De most foglalkozzunk csak eggyel. 

Egy ilyen hidrogénfelhő mondjuk ötven fényév átmérőjű volt, ritkásan elszórt hidro- 
génből, de ahogy globulákká tömörödött, azok már , csak" mondjuk száz fényévnyiek. 
Egyébként érdekes dolog ebben az időszakban fényévekről beszélni, merthogy ugye egy 
fényév az a távolság, amit a fény egy földi év alatt megtesz. Csakhogy még nem is létezett 
a Föld! Sőt valószínűleg fény sem létezett, mielőtt az első csillagok létrejöttek volna. 

A globula mindazonáltal nem foglalkozott vele, hogy ő mekkora, illetve hogyan lehet- 


ne őt megmérni, ha egyszer nincs még senki, aki ezt megtehetné. Tovább tömörödött, 


hiszen bőségesen volt benne üres hely. A tömörödés hőt termelt, amitől a globula belseje 
egyre forróbb lett — eleinte még mindig dermesztően hideg, de melegebb, mint a külső 
részek, aztán még melegebb és még melegebb. Egy idő után egy olyan hidrogéngömb jött 
létre, ami a globulához képest már egészen kicsike volt, sokkal jobban össze volt sűrűsöd - 
ve benne a hidrogén, egy egészen kicsi gömbben, és a belsejében most már borzalmas for- 
róság uralkodott. Ez pedig mindent megváltoztatott. Sok millió foknyi forróságban, a rá- 
nehezedő kvintillió tonnányi hidrogén roppant súlya alatt a hidrogénfelhő közepe be- 
gyulladt, és a hidrogén elkezdett héliummá alakulni. Fuzionálni. Ez a szó egyesülést, ösz- 
szeolvadást jelent, és pontosan ez történt. 

A hidrogénatom nem több egyetlen protonnál (meg egy elektronnál, de azt amúgy is 
elveszítette az ottani viszonyok között, az elektronok ott röpködtek szanaszét mindenfe- 
lé), és ezek a protonok egymásnak csapódtak a forróságtól kapott óriási sebességükkel. 
Az ütközés erejétől az egyik proton átalakult neutronná, és együtt maradtak: ezt nehéz- 
bidrogénnek hívják. Aztán beléjük rohant még egy proton, és létrejött a bélium-—3. Ami- 
kor pedig két hélium-—3 ütközött össze, akkor... számoljunk: két proton és egy neutron 
meg még két proton és egy neutron, az összesen négy proton és két neutron. Ebből 
együtt maradt két proton és két neutron, ez a bélium-á4. És a maradék két proton elre- 
pült megint, hogy folytassák más protonokkal ugyanúgy, a végtelenségig. 

Próbálhatnám elmagyarázni, hogy ezek az anyagok hogy néznek ki, de nem sok értel- 
me van. Normális földi körülmények között a hidrogén és a hélium egyszerűen átlátszó, 
színtelen, szagtalan gázok, ugyanúgy néznek ki, mint a levegő. Ott a csillagok belsejében 
pedig valami elképesztően forró, borzasztóan sűrű valami. Nem tudjuk megnézni. 

Szóval az ősrobbanás után néhány milliárd évvel egyszer csak csillagok születtek, amik 
elkezdték átalakítani a hidrogént héliummá. Most már kétféle anyag létezett a világegye- 
temben. 

De még mindig nem volt semmi más. 

Ami most jön, arról nem látszik azonnal, hogy az előző mondat folytatása, pedig de. 


Csak kérek egy kis türelmet. 


A szupernóővák 


Kis híján ezer évvel ezelőtt, 1054 nyarán a kínai csillagászok följegyeztek valami furcsát az 
égen. Ők akkoriban már rendszeresen megfigyelték az égboltot. Európában a keresztény 
csillagászok is megfigyelték az égboltot, de ha valami furcsát, oda nem illőt vettek észre, 


akkor inkább igyekeztek nem venni róla tudomást, nehogy bajuk származzon belőle — a 


keresztény tanítás akkoriban azt hirdette, 
hogy az égbolt örök és változatlan, és amit 
Arisztotelész nem látott, az nincsen. Arisz- 
totelész egy ógörög filozófus volt, igazán 
nagy tudós, de csak egy ember, aki nem volt 
tévedhetetlen és nem tudhatott többet, 
mint amit az ókorban, kétezer-háromszáz 
évvel ezelőtt tudni lehetett. És nem volt táv- 
csöve. Bizony vannak dolgok, amiket ma 
egy általános iskolás gyerek jobban tud, 
mint Arisztotelész, aki hatvanegy-hatvankét 
évet élt és nagyon nagy tudós volt. De az ak- 
kori viszonyok szerint. Ű 
A kínai csillagászok 1054-ben még nem is 
hallhattak Arisztotelészről, még a keresz- 
ténységről sem, őket nem kötötte semmi- 


lyen tilalom. Jang Vejtö kínai csillagász felje- 


gyezte, hogy , vendégcsillagot" figyelt meg, 


Ilyen lebet egy szupernóva a Föld égboltján 


gyenge sárga ragyogással, és azt írta róla, 
hogy huszonhárom napig látható volt nappal is, a Csiho korszak első évének ötödik hó - 
napjától már hajnalban megjelent a Háló palota Égi Kapu csillagának közelében. Mert- 
hogy persze nekik is megvoltak a saját csillagképeik. Nálunk az égboltnak azt a részét Bi- 
ka csillagképnek hívják. 

Majdnem két évig látszott az égen a csillag, aztán elhalványult és kialudt. De azért ma is 
látható, csak távcső kell hozzá. Jó távcsövön nézve azonban egyáltalán nem látszik többé 
csillagnak. 1842-ben William Parsons [viljem parszonszl ír csillagász megnézte és lerajzol- 
ta. Egy rákra emlékeztető alakzatot rajzolt, és ennek alapján a Rák-köd nevet adta neki. 

Nem volt persze egyszerű rájönni, mik ezek a hirtelen felvillanó és hónapokig látható 
csillagok. Többet is láttak az évszázadok során. Kétféle volt belőlük: olyan, ami egyszer 
csak felvillan és sokáig erős fénnyel világít, és olyan, ami még annál is sokkal erősebb 
fénnyel világít. Aztán mindegyik kialszik. 1572-ben Tycho Brahe dán csillagász is látott 
egyet, majdnem másfél évig figyelte, és írt róla egy könyvet azzal a címmel, hogy Az új 
csillagról. Latinul írta, hiszen abban az időben a latin volt a tudomány nyelve, ezért a cím 
így szólt: De nova stella. Az ilyenforma hirtelen felragyogó csillagokat ennek nyomán ne- 
vezik nóváknak, vagyis újaknak. A legfényesebbek, a szuperfényesek pedig azt a nevet 
kapták, hogy szupernóva, de már csak 1934-ben. 


A Rák-kód csillagászati fotón; szabad szemmel nem látbató, 17-szer kisebbnek látszik a Holdnál, 


pedig irdatlan batalmas, a fény 10-12 évig repül egyik szélétől a másikig 


Egy zseniális indiai csillagász, Szubrahmanyan Csandraszekhár azt számolgatta, hogy 
mekkora lehet egy fehér törpecsillag tömege. Ilyen csillagok nagyon sokan vannak a Ga- 
laxisban. Kiderült, hogy van egy felső határ: a mi Napunk tömegének egy egész negyven- 
négy századszorosa. Ennél nagyobb nem lehet. Mert a csillagokat kétféle erő tartja egyen - 
súlyban: az elképzelhetetlen mennyiségű hidrogén és hélium a súly miatt befelé igyek- 
szik, a középpont felé, a hatalmas hőség pedig kifelé löki az anyagot. Amíg ez a két erő 
egyenlő, a csillag jól van, köszöni szépen. De mi van, ha már nem egyenlő? Mondjuk van 
egy fehér törpe, aminek a tömege majdnem 1,44-szorosa a mi Napunkénak, és egyszer 


csak nagy mennyiségű anyaghoz jut. Hidrogénhez persze. Hogy honnan? Egy szomszéd 


csillagtól, aminek közvetle- 
nül mellette kell lennie. 
Ahogy a tömeg átlépi ezt a 
bizonyos Csandraszekhár- 
határt, a külső rétegek sú- 
lya már több lesz, mint 
amennyit a hőség kifelé 
nyomó ereje elbír, és a csil- 
lag összeroppan. Egyszer 


csak az egész külső része 


belezuhan a közepébe. 


A NASA festménye egy kettóscsillagról, amik egymás közvetlen kö- 


lében k. k. A feb bid da Az addig is szörnyű for- 
; 4 pp tö; fossza: hó bj; 88 

sr8bébb md fe dl 4438 MOHAÉREJES i fügét Héé él VÖ öss elés SGKETTOKEtb 

rös óriás felszínéről; ez a bidrogén pályára áll a törpe körül ún. j sztó más 

akkréciós korongban, s ha időnként besúrűsödik, akkor belobban és SSZg ES va TESTET 18 EMKEZ 


mi nóvát látunk. De ba túl sok van belőle, akkor a csillag tömege fuzionálni, egyre többféle 


ezzel együtt már átlépi a Csandraszekbár-batárt, és - bumm! atom jön létre: szén, oxi- 
gén, kén, vas, mindenféle. 
De ez az egész csak pillana- 
tokig tart, egyre több energia szabadul fel, egyre nagyobb a forróság, és a csillag már nem 
bírja tovább: felrobban az egész. 

A robbanás akkora fényt áraszt, mint egy egész galaxis. Többféle szupernóva-robbanás 
létezik, mert van, hogy csak a csillag külső rétegei repülnek szét, és van, hogy a magja is, 
és ettől függ, hogy milyen atomokat dob ki magából. 

És most értünk el az előző fejezet végének folytatásához. Az ősrobbanás idején csak 
hidrogén keletkezett, és a csillagok belsejében jön létre belőle a hélium meg a periódusos 
rendszer többi eleme. A Föld és az összes többi bolygó, mindennel együtt, ami rajta van, 
kilencvenkétféle elem kombinációiból áll: szén, oxigén, kén, vas, mindenféle. Ezek egy 
része létrejön a csillagok belsejében szupernóva-robbanás nélkül is — de aztán ott is ma- 
rad, hisz hogyan jönne ki? 

Egyedül a szupernóva-robbanás az, ami nagy mennyiségben hoz létre és röpít szét az 
űrbe a héliumnál nehezebb atomokat is. Ez azt jelenti, hogy a Föld, a rajta levő tárgyak és 
élőlények minden egyes olyan atomja, ami nem hidrogén vagy hélium, egykor egy szu- 
pernóva-robbanásban jött létre. 

De ezzel még nincs vége a történetnek. Gondolj bármelyik robbanásra, amit láttál egy 
akciófilmben. Mi történik? A törmelékek szétrepülnek. Ez a szupernóva-robbanásnál 


sincs másként, csak sokkal több a törmelék és sokkal nagyobb sebességgel repül szét. Ho- 


gyan jöhetett akkor létre a Föld, ha csak szupernóva-robbanásban születhetett az anyaga, 
de annak az anyagnak rögtön szét is kellett repülnie a világűrben? 

Csakis úgy, hogy volt egy nagy erő, ami , belefújt" ebbe a szétrepülő felhőbe, és egy ré- 
szét összetömörítette globulába, olyanba, amilyenről már korábban beszéltünk. 

De ekkora ereje nincsen semmi másnak, csak — úgy van. Egy másik szupernóva-robba- 


násnak. 


A NASA fotója egy 55 millió fényévnyi távolságra levő galaxisról, amelyben felrobbant egy szuper- 
nóva - igen, az az, balra lent, akkora fényerővel, mint az egész galaxis. Nem 1994-ben robbant fel, 
bár a kép akkor készült. 55 millió évvel ezelőtt robbant fel, és 1994-ben ért ide a fénye... 


MÁSODIK TÖRTÉNET: 
A NAPRENDSZER 


A második generációs csillag 


Körülbelül ötmilliárd évvel ezelőtt már lendületesen húzódott össze, tömörödött és me- 
legedett az a globula, amiből a mi Napunk kialakult, valahol a Galaxis Orion spirálkará- 
nak közepe táján. A folyamat ugyanaz volt, mint a több milliárd évvel azelőtt létrejött el - 
ső generációs csillagoknál, egy különbséggel: ez második generációs csillag. Az anyagának 
jókora része korábbi, szupernóvaként felrobbant csillagok anyagából származik, tehát 
mind a kilencvenkétféle elemet tartalmazza. Hogy magában a csillagban ez milyen válto- 
zásokat okoz, az most szerintem nem annyira fontos nekünk (ez szebben hangzik, mint 
az, hogy nem tudom), de a globula tömörödésénél már szerepet játszott. 

Ahogy a globula összehúzódott, a különféle elemek más-más módon csoportosultak. 
Anyagok jöttek létre. Hiszen hiába köpött ki a szupernóva trillió és trillió ólomatomot, 
abból nem lett egy grammnyi valóságos ólom sem, amíg ezek az atomok össze nem kap- 
csolódtak. Most — összekapcsolódtak. Fémek, szilikátok (vagyis kőzetek), gázok, minden- 
féle anyag keletkezett. Nem olyan sokféle, mint amennyi ma létezik a Földön, hiszen az- 
óta számtalan különféle anyaggal gazdagította az élővilág, de azok az anyagok már együtt 
voltak, amikből egy bolygót föl lehet építeni. Sőt többet. 

Amikor a globulában belobbant a csillag, a körülötte keringő anyagtömeg egy részét 
nyilván kifújta az űrbe, s a maradékból lettek a bolygók. Kicsik, nagyobbak, még nagyob- 
bak. 

(Ez egy leegyszerűsített történet. A csillagászok úgy gondolják, hogy a Nap legalább 
barmadik generációs csillag, de ennek számunkra nincs jelentősége. Ha harmadik, akkor 
egy második generációs csillag felrobbanása után született. Ha negyedik, akkor egy har- 


madik generációs után... de így, ahogy elmeséltem.) 


A világegyetem ábrázolása 1660-ból. Középen a Föld, mert Arisztotelész és az I. században élt Pto- 


lemaiosz azt bitte, hogy minden a Föld körül kering, és ezt a tévedést másfélezer évig kötelező volt el- 


binni 


A Naprendszer régen 


Az ősi legendák feltűnően hiányoztak az eddigiekből. Nem véletlenül. A Galaxisról van 
ősi legenda — Héraklész és a tej —, de az ősrobbanásról, a szupernóvákról nincs és nem is 
lehet, ezeknek semmi hírük-hamvuk nem volt a régi időkben, amiből az emberek legen- 
dákat költhettek volna. A csillagok keletkezéséről sem ismerek egyet sem. 

A létezésükről viszont van. Arisztotelész úgy gondolta, hogy minden, amit a Földön is- 
merünk, négy őselemből épül fel, ezek a föld, a víz, a tűz és a levegő. ( Tévedett; a víz oxi- 
génből és hidrogénből áll, a levegő nitrogénből és oxigénből, a föld, mármint a talaj egy 
hallatlanul bonyolult, sok mindenből összetett valami, a tűz pedig nem anyag, hanem je- 


lenség, esemény, valamilyen anyag egyesülése az oxigénnel. De ezt a tévedést kétezer évig 


elhitték a nyugati világ tudósai.) És van egy ötödik őselem, az éter, ami ragyogó, ebből 
van a Nap, a Hold és a csillagok. Ezért ragyognak, ezért tökéletesek és örökké változatla- 
nok, miközben itt lent a Földön minden növekszik, él és elpusztul. Amikor fölmerült a 
kérdés, hogy akkor miért látunk a Holdon foltokat, arra Arisztotelész követői azt felel- 
ték, hogy az összes csillag közül a Hold van a legközelebb a Földhöz, ezért magába szívta 
a földi elemek tökéletlenségeit. 

Ez tetszetős magyarázat volt, csak nem volt semmi értelme, így utólag visszanézve per- 
sze. Ezzel az erővel éter helyett lehetett volna reté is. Azaz persze nem, hiszen Aithér 
(Éter), a fényes felső égbolt istenének nevét kapta. Csak hát ettől még nem tudták, hogy 


a Nap, a Hold és a csillagok miből vannak. Volt egy meséjük, ez minden. 


Térjünk vissza a Naprendszer őskorába, amikor a csillag belobbant és a bolygók kialakul- 
tak. Ennek során talán olyasféle dolog játszódott le, mint amit mi is használunk az ipar- 
ban különböző sűrűségű folyadékok szétválasztására: egy gépet, amit centrifugális szepa- 
rátornak hívnak. Ez egy henger, amibe beletöltik az összekeveredett folyadékokat, példá- 
ul olajos vizet, aztán egy motor megforgatja. A sűrűbb folyadék, a víz összegyűlik a hen- 
ger külső részén, ahonnan ki lehet szivattyúzni, miközben a kevésbé sűrű olaj a belső 
részben marad. 

Valami hasonló történhetett a Naprendszer kialakulásakor, hiszen minden forgott, és a 
bolygók összetétele aszerint változik, hogy hol vannak: 

— a négy belső bolygó, a Merkúr, a Vénusz, a Föld és a Mars, valamint az aszteroidaöve- 
zet kőzetekből és fémekből áll; 

— a következő kettő, a Jupiter és a Szaturnusz gázokból; 

— az azután következő kettő, az Uránusz és a Neptunusz jegekből. 

Amikor én gyerek és fiatal felnőtt voltam, a Naprendszernek még eggyel több bolygója 
volt: a legkülső bolygó volt a Plutó. Most is megvan persze, igazán nem illanhatott el, 
csak már nem szerepel a bolygók listájában: 2006-ban, hetvenhét évvel fölfedezése után a 
Nemzetközi Csillagászszövetség visszaminősítette törpebolygóvá, mert kiderült, hogy 
azon a vidéken, a Neptunusz pályáján kívül milliárdszámra vannak még apró bolygócs- 
kák. Ezek is részei a Naprendszernek. 

Persze most fölteszed a kérdést, hogy hogyan alakulhattak ki egyáltalán a bolygók, 
mindegy, hogy mennyi, milyenek és mekkorák, ha egyszer én korábban azt mondtam, 
hogy a globula összesűrűsödését a vonzóerő okozta, és minél nagyobb testek vannak az 
űrben, annál erősebben vonzzák egymást - hát akkor ezeknek a jó nagy bolygóknak már 
régesrégen egymásnak kellett volna csapódniuk, illetve legfőképpen a Napba kellett 


volna zuhanniuk, hiszen annak van az egész Naprendszerben a legnagyobb vonzóereje. 


Ez jó és jogos kérdés, látszik, hogy figyeltél. 

Két válaszom is van rá. Az egyik, hogy igenis bekövetkezett mindkét dolog: voltak égi- 
testek, amik egymásnak csapódtak, és olyanok is, amik belezuhantak a Napba. Ezeket 
persze már nem tudjuk megnézni, csak a nyomaikat. A becsapódások krátereket hoztak 
létre, kisebb-nagyobb lyukakat, amilyeneket te is tudsz csinálni a homokban, ha bele- 
dobsz egy kavicsot. A Napnak és az óriásbolygóknak nincsen szilárd felszíne, ezért azo- 
kon nem hagy látható nyomot bármekkora égitest becsapódása (dobd a kavicsot most 
vízbe és nézd meg a vízfelszínt egy perc múlva), de a négy külső bolygón és holdjaikon 
igen. A Holdon már egy olcsó távcsővel is rengeteg krátert láthatsz. 

Ez persze nem teljes válasz, hiszen a Naprendszerben igenis vannak még égitestek szép 
számmal, amik nem csapódtak sem egymásba, sem a Napba. Erről szól a másik válasz, az 
pedig az égi mechanika. Ennek fölfedezője Isaac Newton [ájszek nyúton], több mint há- 
romszáz évvel ezelőtt. 

Ha két test van az űrben, azok elkezdik vonzani egymást, igen. De ettől még nem biz- 
tos, hogy összeütköznek. Attól függ, hogy milyen sebességgel mozognak egymáshoz ké- 
pest. 

Ha a Föld felszínén állva kilövünk egy puskagolyót vagy egy rakétát, az hamarosan 
vissza fog zuhanni. Nem elég a sebessége ahhoz, hogy legyőzze a Föld vonzóerejét. Az űr- 
hajóké azonban igen. Az űrállomások körülbelül kétezer kilométeres magasságban két 
óra alatt megkerülik a Földet. Egyes műholdak sokkal nagyobb magasságban keringenek: 
pontosan 35 786 kilométerre az Egyenlítő fölött, mert ott a keringési sebesség pontosan 
akkora, hogy egy kört megtenni huszonnégy órába telik, ahogy a Föld is huszonnégy óra 
alatt fordul körbe. Ezért ezek a műholdak a Földnek mindig ugyanazon pontja fölött 
vannak. Úgy hívjuk őket, geostacionáríus, vagyis , Föld-állomásozó? műholdak. 

Így keletkezett a Naprendszer. Azok az égitestek, amik kialakulásukkor olyan pályán 
voltak, ami nem vezette őket a Napba, vagyis elég nagy a távolságuk és a sebességük — 
azok mindmáig megvannak. Azaz nem mind, mert sok közülük belecsapódott egy nála 
nagyobb égitestbe. A bolygók éppen így alakultak ki, egymásba csapódó kisebb testek so- 
kaságából. A Marson, a Merkúron, a Holdon és persze a Földön is megtaláljuk ezeknek a 
becsapódásoknak a nyomát (a Vénuszon is ott vannak, de az átláthatatlan felhőtakaró 
miatt nem látjuk a felszínt; a gázóriásokon pedig nem marad nyoma a becsapódásoknak, 
bár persze ők sokkal többet kapnak, hiszen nagyobb a vonzásuk). A Mars, a Merkúr és a 
Hold felszíne tele van kráterekkel, a becsapódó sziklák okozta kerek sebhelyekkel. Ott 
ezek évmilliárdokig megmaradnak. A Földön sokkal kevesebb van, több okból. 


Hullócsillag és a Tejút a New York közelében levő Rye fölött; Kristopber Roller fotója 2016-ból 


Először is mert a zuhanó kövek nagy részét eleve elégeti a vastag légkör, zuhanás köz- 
ben felforrósodnak a súrlódástól, és csak egy fénylő csíkot látunk az égen — ezt hívjuk 
hullócsillagnak, pedig nem csillag, csak egy kődarab. 

Másodszor mert a Föld felszínének héttizede tenger, tehát statisztikailag valószínűbb, 
hogy a becsapódás vizet ér, és legfeljebb a tengerfenéken marad nyoma. 

Harmadszor pedig a Földön a becsapódások nyomait eltünteti a bőségesen tenyésző, 
mindenütt tevékenykedő élet, valamint az erózió. A szél és a víz mindent folyamatosan 
ütlegel és csapdos, amihez csak hozzáfér, a víz télen megfagy és a kőzetek repedéseibe szi - 
várgott víz jégként kitágulva szétrepeszti a köveket: ez az erózió. Évről évre egyre keve- 
sebb marad a kráterekből. Közben a növények benövik, apránként elegyengetik a talajt, a 
kráterfal lassan szétmállik. 

Negyedszer: a Föld kérge állandó mozgásban van, a felszínét alkotó lemezek folyama- 
tosan mozognak, a széleken némelyik bepréselődik a szomszédja alá, le a Föld mélyébe, 
mások pedig feltornyosulnak a magasba és hegyláncokat képeznek. Ez nagyon lassú fo- 
lyamat, évszázadonként pár centis sebességgel történik, de történik, és az évmilliárdokkal 


ezelőtti földfelszínből már semmit sem láthatunk. 


Egy francia művész megoldotta, hogy lebakolja az égitesteket a padlóra, nagyság szerint. A legna- 


gyobb persze a Nap. Hátsó sor: Jupiter és Szaturnusz. Előttük: Uránusz, Neptunusz. Legelöl a pöt- 
tömkék: Föld, Vénusz, Mars, Merkur. A távolságokat nem próbálta érzékeltetni 


A Naprendszer ma 


A Naprendszer kialakulásának csatazaja már elült, az égitestek békében keringenek pályá- 
jukon, igaz? Nem egészen. Sikerült már felvételt készíteni arról, ahogy egy kisbolygó be- 
csapódik a Jupiter gáztengerébe, és mi itt a Földön is kapunk belőlük jócskán. A modern 
idők talán legnagyobb ilyen becsapódása 1908-ban volt Szibériában, a Tunguszka folyó 
vidékén, ahol alig éltek emberek (szerencsére). Egy hatalmas szikla zuhant le, akkora lehe- 
tett, mint jó néhány repülőgép, de krátert nem hagyott, a levegőben elégett. Így is elpusz- 


tított nyolcvanmillió fát, és lehet, hogy három ember halálát is okozta. 


Egyébként amúgy igen, a Naprendszerben ma már béke van. Mindenki szépen kering 


a helyén. Nézzük sorban. 


A Naprendszer középpontja a Nap, egy sárga törpecsillag. Azért hívják törpének, mert 
sokkal nagyobb csillagok is vannak, de itt a mi Naprendszerünkben semmi sincs, ami 
versenyre kelhetne vele. A belsejében könnyedén elférne az összes bolygó, kisbolygó, 
hold, minden, ami még van a Naprendszerben. A Naprendszer teljes tömegének 99,8690- 
át a Nap teszi ki, több mint háromszázezerszer telne ki az anyagából a Föld. Ha bárme- 
lyik bolygó belezuhanna a Napba, úgy tűnne el benne, mintha nem is lett volna. Mintha 
egy porszem esne a Balatonba. 

Mi földiek nagyon sokféle energiát használunk, de közvetve vagy közvetlenül mind- 
egyik a Napból származik. Mindenféle üzemanyagokat égetünk el, benzint, olajat, szenet 
-— ezek évmilliókkal ezelőtt elpusztult és a föld alá temetett élőlényekből keletkeztek, 
amelyeket a Nap melege tartott életben. Szélturbinákat is használunk — ezek azt használ- 
ják föl, hogy a Nap az egyik területen fölmelegíti a levegőt, a másik területen az lehűl, így 
keletkezik a szél. A vízerőművek a folyók vizének erejét hasznosítják, de ezek elapadná- 
nak, ha nem lenne a víz körforgása, amit a Nap energiája gerjeszt. A napelemeket nem is 
kell magyaráznom. Az atomerőművek és a földhőerőművek az egyedüliek, amik olyan 
forrásból nyerik az energiát, ami itt volt nekünk a Föld mélyében... csakhogy ugye maga 
a Föld is abból az anyagból lett, amiből a Nap és az egész Naprendszer. Az első emberek, 
akik olyan energiát használnak, aminek a végső forrása nem a Nap, azok lesznek, akik 
egyszer majd a távoli jövőben egy másik naprendszerben telepednek le és annak a csilla- 
gától nyernek energiát. De csillagtól fognak. 

Letelepedni viszont csak egy bolygón lehet. Hát lássuk a bolygókat. 


A Naphoz legközelebb kering a kicsiny, sziklás Mer- 
kúr. Külsőre eléggé hasonlít a Holdra: egy szürke 
sziklasivatag, kráterekkel. Sokáig azt hitték róla, hogy 
mindig ugyanazt az oldalát fordítja a Nap felé, és ak- 
kor azon az oldalon örökké ragyogó világosság és 
borzalmas forróság van (a talajon, persze, hiszen lég- 
köre nincsen), a másik oldalon pedig dermesztő fagy. 


Születtek is a Merkúron játszódó fantasztikus törté- 


netek, amik felhasználták ezt az adottságát. De ké- 
sőbb a csillagászok kiderítették, hogy ez tévedés, a 


Merkúron éppen úgy van nappal és éjszaka, mint a többi bolygón. Mivel közelebb ke- 
ring a Naphoz, mint a Föld, esthajnalcsillag (mindjárt megbeszéljük, hogy az mi). 
A nevét, akárcsak a többi bolygó (a Föld kivételével), a rómaiaktól kapta, akiknél Mer- 


curius volt a kereskedők, utazók, hírvivők, szerencsejátékosok istene. 


A második a Vénusz, ,a Föld ikertestvére", ahogy be- 
cézni szokták, mert csak egy hajszállal kisebb a mi 
bolygónknál. De ezzel vége is a hasonlóságnak. Az űr- 
ből egy tükörsima pingponglabdának néz ki, mert át- 
hatolhatatlan, sűrű felhőréteg borítja, ezért a felszínét 
rendes fénnyel nem tudjuk megnézni, csak rádióhul- 
lámokkal lehetett földeríteni. Nem egy szívderítő 
hely. Vaksötétség van, hiszen a napfény nem jut le a 


felszínre. Iszonyú forróság uralkodik, mert a bolygó 


belső hője viszont nem tud szabadon eltávozni. S per- 
sze a légkör is olyan gázokból áll, amik rögtön megölnének bármely földi élőlényt. 

A rómaiak azonban erről nem tudtak semmit, nagyon szerették a szép fehér Vénuszt, 
ezért a szerelem istennőjéről, Venusról nevezték el. 

Régi magyar neve Esthajnalcsillag, és itt el kell mondanom, hogy miért. A régiek észre - 
vették, hogy a Vénusz mindig hajnalban kel föl és este nyugszik le. Ők csillagnak hitték a 
bolygókat, hiszen ezek is, azok is fényes pontok az égen. Innen a név, hogy Esthajnalcsil - 
lag. 

Nem jöttek viszont rá arra, hogy miért kel a Vénusz mindig hajnalban és nyugszik 
mindig este, és teszi a Merkúr ugyanezt. Azért, mert a Vénusz mindig a Nap közvetlen 
közelében marad, a Merkúr pedig még közelebb. Hiszen mi, a Föld távolabb vagyunk. 
Ezt könnyen kipróbálhatod. Kérj meg valakit, hogy kezdjen el körbesétálni egy fa körül, 
mindig a közelében. Te is kezdj el sétálni körülötte, de távolabb. Akármerre vagy, akár- 
merre nézel, a társadat mindig a fa közelében fogod látni. De időnként a fától balra, más- 
kor jobbra. Így van a két bolygóval is. Van, hogy napkelte után kelnek föl, máskor a Nap 


előtt nyugszanak le. Csak olyankor nem látjuk őket, elvesznek a Nap vakító fényében. 
Következik a Föld, otthonunk. Róla majd külön beszélgessünk. 
A Föld az első bolygó ebben a sorban, amelyiknek holdja is van: a Hold, az éjszakai ég- 


bolt uralkodója. Vallások egész sora tulajdonít neki különleges jelentőséget. Az ókorban 


istennő volt, a görögöknél Szeléné, a rómaiaknál Luna. A naptárban kétféle időszak is őr- 


zi jelentőségét, a hónap és a hét. Később erről is be- 
szélhetünk. 

A Hold a Föld körül kering, ezért nagyon közel 
van hozzánk. Persze csillagászati mértékkel közel: 
négyszázezer kilométerre (átlagosan, mert nem min- 
dig ugyanakkora távolságra). Ez akkora út, mint tíz- 


szer körbeutazni a Földet az Egyenlítő mentén, de 


sokkal nehezebb volt megvalósítani. De sikerült: a 


Hold ez idáig az egyetlen égitest, amelynek ember lé- 

pett a felszínére. Az első 1969. július 21-én az 

Apollo-11 parancsnoka, Neil Armstrong [níl armsztrong] volt, egy harminckilenc éves 
amerikai pilóta, akinek holdra szállását az egész világ élőben nézte a tévében. Amikor ki- 
lépett a holdkompból és lement a lépcsőn, minden mozdulatáról beszámolt, hiszen ez hi- 
hetetlenül rendkívüli, történelmi pillanat volt. Amikor bejelentette, hogy a következő lé- 
péssel a Hold felszínére teszi a lábát, azt mondta: 

, Kis lépés az embernek, de nagy ugrás az emberiség számára." 

2012-ben, amikor Amstrong meghalt, az özvegye arra kérte az embereket, ha látják az 
égen a Holdat, mondják neki: , Helló, Neil." Én ezt évekkel később olvastam csak, és az- 
óta megtartottam szokásnak. 

A Hold persze kietlen, élettelen sziklasivatag, mi más is lehetne — de nem volt mindig 
az. Legalábbis az emberek képzeletében nem. Amióta világossá vált, hogy a Hold nem 
egy lámpa, ,éterből", hanem tömege van, szilárd felszíne van, méghozzá nem is kevés: kis 
híján harmincnyolcmillió négyzetkilométer, nagyobb, mint Ázsia — azóta tűnődtek az 
emberek, hogy milyen világ lehet. A régi emberek számára egyértelmű volt, hogy ha vala- 
mi létezik, azt Isten teremtette, tehát valami célja volt vele. A Holdat kétségkívül azért, 
hogy éjszaka is világítson a vándorok számára. De miért vannak rajta foltok? Ezeket 
Arisztotelész ugye már megmagyarázta, csakhogy a Hold egy szilárd test. A régi csillagá - 
szok egykettőre rájöttek, hogy akkor a foltok csakis tengerek lehetnek, hiszen a holdla- 
kóknak is szükségük van vízre. El is nevezték őket mindenféle tengernek: Nyugalom ten - 
gere, Esők tengere, Párák tengere, Termékenység tengere, Hidegség tengere, Viharok 
óceánja. Ezeket a neveket máig használják, hiszen évszázadok óta léteznek. A Föld legna- 
gyobb óceánját ma is Csendes-óceánnak hívják, mert ötszáz évvel ezelőtt Magellán békés 
vizeket látott, amikor először ott járt, hát így nevezte el — pedig ott vannak a legdühöd- 
tebb viharok. De a név megmaradt. Hát a Hold tengereinek is megtartottuk a nevét, ám- 
bár egyáltalán nem tengerek. Ősidőkkel ezelőtt megkövesedett lávafolyamok. A Holdon 


egyetlen csepp víz sincs, és holdlakók sincsenek. A Hold teljes , lakosságát? az a tizenkét 


amerikai férfi jelentette, akik 1969 és 1972 között, hat expedíció során ott jártak, és akik 
közül Armstrong volt az első: az Apollo-11 és az azt követő űrhajók legénysége, utolsó- 
ként az 4Apollo-17. (Az Apollo-13 nem szállhatott le a Holdon, csak megkerülte, mert 
egy műszaki hiba megakadályozta őket ebben. Kalandos útjukról és szerencsés hazatéré- 
sükről film is készült, és máig szólásmondás, amit Lovell parancsnok mondott, amikor a 
baleset bekövetkezett: , Houston, van egy problémánk." Houston [hjúszton] az az ame- 


rikai város, ahol az űrrepülések irányítóközpontja van.) 


A negyedik bolygó a Mars, a római hadisten 
nevét kapta, mert vörös, mint a vér. Tényleg 
vörös. Valamivel kisebb a Földnél, egy hatal- 
mas sárgásvörös sivatag, nagy hegyekkel, ritkás 
légkörrel, amiben persze nincs oxigén. (Oxi- 
gén csak akkor lehet egy bolygó légkörében, 
ha valami folyamatosan termeli, mert az oxi- 
gén nagyon szeret vegyületeket képezni min- 
denféle más elemmel - például a hidrogénnel 
vizet, a vassal vasoxidot, vagyis rozsdát. Egyet- 


len dolgot ismerünk, ami képes folyamatosan 


oxigént termelni: a növényzetet. Az pedig az 

élővilág része, és csak a Földön található meg.) Hideg is van a Marson, hiszen a Nap on- 
nan nézve már elég kicsi, kevesebb fényt ad, és a csekélyke légkör nem nagyon tud fölme- 
legedni. 

Viszont a fantasztikus történetek írói imádják. Ez főleg Giovanni Schiaparelli [dzso- 
vanni szkjaparelli] olasz csillagásznak köszönhető, aki 1877-ben rajzolt egy térképet a 
Marsról. Ezen girbegurba vonalakat tüntetett föl, amiket csatornáknak hívott. Igen ám, 
de az ő olasz szövegét rosszul fordították angolra: az olasz szó természetes vízmosást je- 
lent, az angol viszont mesterségeset. Márpedig ha azok mesterségesek, akkor csak marsla- 
kók készíthették őket, és máris egyre-másra születtek a marsi életről szóló történetek. 
Többnyire ellenséges marslakókról. Ezek népszerűségén az sem változtatott, hogy ké- 
sőbb jobb képeink is lettek a Marsról, és kiderült, hogy semmiféle csatornák nincsenek, 
se természetesek, se mesterségesek, Schiaparelli egyszerűen áldozatául esett annak a jelen - 
ségnek, hogy ha értelmetlenül szétszórt pöttyöket, foltokat látunk olyan távolságból, 
ahonnan már alig kivehetők, akkor az agyunk automatikusan formákká, vonalakká rakja 


össze őket. A Marson van néhány olyan völgy, amik folyókra emlékeztetnek, de víz nin- 


csen bennük. A kutatók nagyon szeretnék tudni, hogy volt-e valaha nagyobb mennyisé- 
gű víz a Marson, és ha igen, hova lett. 

A Mars az egyetlen bolygó (egyelőre), ahol megjelentek a kutatórobotjaink, bár ember 
még nem jutott el oda. Szörnyű hosszú az út a mai űrhajóink számára. Hét hónap oda, 
hét vissza. Ennyi időre kellene élelmet, vizet és levegőt vinni magukkal. 

Még megemlítem a Mars két holdját, a Phobost [fobosz] és a Deimost [deimosz], ami- 
ket a félelem és a fenyegetés ógörög isteneiről neveztek el (szintén 1877-ben, az ókoriak 
nem tudták, hogy a Marsnak holdjai vannak), mivelhogy ugye Mars egy hadisten, és ak- 
kor a holdjai se kaphatnak szelíd neveket. Voltaképpen csak jó nagy szikla mindkettő. 

S ezzel kiérünk a Belső-Naprendszerből. A Mars a legtávolabbi Föld-típusú bolygó. 


1801. újév napján fölfedeztek egy új bolygót a 
Marson túl. Ceres [ceresz] lett a neve a mező- 
gazdaság római istennőjéről, akinek Szicíliá- 
ban volt az otthona, akárcsak a bolygó felfede- 
zőjének. Be is került volna a Naprendszer 
bolygóinak sorába ötödiknek, ezzel a sorszá- 
mozásban hátrébb tolva a későbbieket, ha 
nem találnak rövid időn belül többet is azon a 
környéken. Egyre többet és többet. S közben 
az is világossá vált, hogy ezek nagyon picikék, 


nem érdemlik meg, hogy bolygónak nevezzék 


őket. Azt a nevet kapták, hogy aszteroida, ami 

görögül annyit tesz, hogy csillagszerű. A magyar nevük kisbolygó. Ma már tudjuk, hogy 
rengetegen vannak: egy-két millió lehet azokból, amik legalább egy kilométer átmérőjű- 
ek, és több millió, amik még kisebbek. Egy hatalmas, tórusz alakú területen keringenek 
az űrben. (Mi az a tórusz? Fogj egy henger alakú, hajlékony csövet és hajlítsd körbe, il- 
leszd össze a két végét. Ez az alak a tórusz.) Aszteroidaövnek vagy kisbolygóövezetnek 
hívják ezt a vidéket. De a sok millió kicsi szikla tömege csupán a Holdénak három száza- 
léka. És hiába vannak olyan sokan, mégis millió kilométeres távolságok tátonganak kö- 


zöttük. 


A legkisebbeket követi a legnagyobb: a Jupiter. A rómaiak, bár erről nem tudhattak sem- 
mit, találóan adták neki a főistenük nevét. A Naprendszer legnagyobb bolygója, nála na- 
gyobb csak maga a Nap. Majdnem egy ezredrészét teszi ki a Nap tömegének, és több 


mint két és félszer annyi a tömege, mint az összes többi bolygónak együttvéve. Százhúsz- 


szor akkora területű a felszíne, mint a Földé. 
Csak hát ez a felszín hidrogénből és héliumból 
van, nem szilárd. 

Egészen más világ fogadna ott minket, mint 
amit valaha ismertünk. Azaz minket nyilván / 
nem, csak valamiféle űrszondát küldhetünk 
oda, nemcsak a távolság miatt (a Voyager-1 
másfél év alatt ért oda), de az az űrjármű, ami 
belép a Jupiter légkörébe, aligha tér vissza. 


Egyszer bizonyára küldenek majd olyan szon- 


dákat, amiknek pontosan ez lesz a rendelteté- 
se, becsapódni a Jupiterbe és ott megsemmisülni, de előtte adatokat küldeni róla. A belső 
bolygókra is küldtek szondákat. 

Egyelőre több az elmélet a Jupiter felépítéséről, mint a bizonyosság. A külseje hidro- 
gén, de nem tisztán, különböző színű gázok alkotják, amik a bolygó forgásával sávokba 
rendeződtek, ezért csíkos. Beljebb a hidrogén egyre sűrűbb lesz, majd (az egyik elmélet 
szerint) fémszerűvé keményedik az óriási nyomás alatt. De lehet a Jupiternek (a másik el- 
mélet szerint) sziklás magja is, mint a belső bolygók, csak jóval nagyobb. 

A Jupiter legismertebb nevezetessége, amit a jupiterlakók jó pénzért mutogatnának a 
turistáknak, ha lennének jupiterlakók és lennének turisták: a Nagy Vörös Folt. Már vagy 
háromszáz éve tudunk róla. És egyszerűen egy ciklon, egy körben forgó, óriási vihar, el- 


férne benne az egész Föld. 


1610-ben Galileo Galilei olasz csillagász négy holdat fedezett föl a Jupiter körül, amivel 
óriási felháborodást keltett. Mármint nem a holdak sértődtek meg, amiért fölfedezték 
őket, hanem a vallásos embereket sértette. Arisztotelész nem említette a Jupiter holdjait, 
tehát azok nem lehetnek ott, és kész. Nem voltak hajlandók belenézni a távcsőbe. 

Ezt a négy holdat együtt máig Galilei-holdaknak hívjuk, de persze saját nevük is van. 

A Ganümédész vagy latinosan Ganymedes a legnagyobb hold az egész Naprendszer- 
ben. Nagyobb, mint a Merkúr. Külsőre hasonlít a mi Holdunkra. Galilei még Jupiter 
III-nak hívta, mert ez a harmadik a Jupitertől számítva (a négy közül). 

A Kallisztó vagy Callisto (régebben Jupiter IV) nem sokkal kisebb, akkora, mint a 
Merkúr. Szintén olyan, mint a Hold, szokatlanul sok kráterrel. 

Az Ió (Jupiter I) nagyon erősen vulkanikus, a Naprendszerben itt van a legtöbb vul- 


kán. Sárgás színét a vulkánok által kilökött anyagok adják. 


Ketten a testvérek közül: az Ió és az Europa 


Végül az Europa (Jupiter II), a Naprendszer alighanem legkülönösebb égiteste. Vala- 
mivel kisebb a Holdnál, és úgy néz ki, mint egy összevissza karistolt biliárdgolyó. Az 
egész felszínét jég borítja. A tudósok feltételezése szerint a jég 10-15 kilométer vastag is 
meglehet, és alatta egy 90 kilométer mélységű óceán van. Nekünk itt a Földön igazán 
vannak óceánjaink is meg jégtakaróink is, de ezekkel egyik sem versenyezhet. 

Ezt a négy holdat fedezte föl Galilei; ezek a legnagyobbak, ezért sikerült. De a huszadik 
században már minden egyes csillagászati könyvben más és más volt a Jupiter holdjainak 
száma, mert állandóan újabbakat fedeztek föl. Amikor e sorokat írom, a legfrissebb infó 
2023. február 23-án kelt, és eszerint kilencvenöt holdja van a Jupiternek, nem számítva a 
kis holdacskákat, amik csak a nagyobb holdakról letöredezett szikladarabok, némelyiket 
épp csak meg tudták pillantani a távcsöveken. Nincs teljes névsor, sokan még nevet se 
kaptak. Metisz, Amalthea, Adrasztea, Thébe, Themisztó, Leda, Ersza, Himalia, Pandia, 
Lüszithea, Elara, Dia, Karpó, Valetudo, Euporie, Karme, Taügeté, Eukeladé, Eiréné, 
Khaldéné, Iszonoé, Kalüké, Erinomé, Aitné, Kalé, Paszitheé, Ananké, Praxidiké, Iokasz- 
té, Harpalüké, Thüoné, Euanthé, Eufemé, Paszifaé, Szinopé, Kallirrhoé, Megaklité, Au- 
tonoé, Eurüdomé, Szpondé, Mnémé, Orthoszié, Heliké, Thelxinoé, Hermippe, Filofro- 
szüné, Arkhé, Hegemóné, Külléné, Aoédé, Koré. Ezek mind Jupiter (mármint az ógörög 
főisten) gyerekei és szeretői, ötvenegyen. A többieknek egyelőre csak olyan nevük van, 
mint 5/2003 J 19, amiben az S azt jelenti, hogy szatellita, vagyis kísérő, aztán jön a felfe- 
dezés éve, J jelzi a Jupitert, és aztán hogy abban az évben hányadik hold az illető. (A mes - 
terséges holdakat is nevezik szatellitának, egyébként ez is ókori szó, az ókori Rómában a 
gazdag és befolyásos emberek körül lebzseltek folyton emberek, akik azt remélték, hogy 
valamicske csöppen nekik is a gazdagságból — ők voltak a szatelliták.) 


De mire ezt a könyvet elolvasod, már bizonyára hosszabb lesz a lista. 


A hatodik bolygó a Naprendszer ékszere, a Szaturnusz. Ez az utolsó, amiről az ókoriak 


tudtak. Jupiter apjának, a vagyon és a mezőgazdaság istenének nevét viseli. Hatalmas gáz- 
óriás ez is, valamivel kisebb a Jupiternél. Olyan könnyű anyagból van, hogy ha lehozhat- 
nánk a Földre és beletehetnénk az óceánba, úszna a vízen. (Nem, mert persze irdatlan ha- 
talmas, mindenestül elnyelné az egész Földet és meg se látszana rajta az az egy százaléknyi 
hízás, de hasonlatnak jó.) 

A belső felépítése hasonló a Jupiteréhez, de a felszíne sokkal egyenletesebben ragyogó 
sárga gömb. Azaz nem gömb, mert olyan gyorsan forog (tíz és fél óra alatt fordul meg) és 
olyan ritka az anyaga, hogy láthatóan ki van lapulva, az egyenlítője irányában szélesebb, 
mint a sarkokon. 

De magának a bolygónak a látványa semmiség a gyűrűkhöz képest. Mindegyik gázóri- 
ásnak vannak gyűrűi, de egyedül a Szaturnusznak van ekkora gyűrűrendszere. Millió és 
millió szikla- és jégdarabkából áll, amik az egyenlítő mentén egy vékony korongban ke- 
ringenek körülötte. 

Holdjai is vannak bőségesen: már nyolcvanháromnál tartunk. A régebben fölfedezet- 
tek az ógörög mitológiából kaptak nevet, az újabbak többféle más nyelvből. A legna- 
gyobbak és legismertebbek a Mimasz, Enceladusz, Téthisz, Dióné, Rhea, Titán és Jape- 
tusz. 

A legnagyobb közöttük a Titán, a Ganümédész után a második legnagyobb hold a 
Naprendszerben. Sima sárga gömbnek látszik, mert sűrű, átláthatatlan légköre van — az 
egyetlen hold a Naprendszerben, aminek van számottevő légköre. A többinek semennyi 
vagy épp csak valami ritka gázocskák. A Titán légköre alatti világról keveset tudunk, de 
nagyon érdekli a tudósokat, mert a feltételek akár éppen alkalmasak is lehetnek valamifé- 


le élet számára. Esetleg. 


A hetedik bolygó, az Uránusz az első, amit az 
ókoriak nem ismerhettek, csak a modern idők- 
ben sikerült fölfedezni, mégpedig Sir William 
Herschelnek 1781-ben. Némi vita után Urá- 
noszról nevezték el, az égbolt ógörög istenéről, 
aki az apja Kronosznak, az idő istenének — aki- 
nek a római megfelelője Saturnus. Vagyis 
Mars, Jupiter, Szaturnusz, Uránusz: fiú, apa, 
nagyapa, dédapa. 

Fehér vagy kékeszöld gömbnek látjuk asze- 


rint, hogy milyen sugárzást használtak a kép- fi 

rögzítéshez. Jókora gyűrűrendszere van, és huszonhét holdja. És ami nagyon érdekes tu- 
lajdonsága, hogy a forgástengelye majdnem merőleges a pályája síkjára, vagyis ,gurul" a 
pályáján. Az idő egy részében a távoli és kicsiny Napot az északi sarka fölött látja, egy má- 
sik időszakban a déli fölött. A két időpont között a Nap lassan átvándorol az égboltján, a 


sarktól az egyenlítőn át a másik sarkig. 


Az utolsó óriásbolygó a Neptunusz, amit ten- 
gerkék színe miatt a vizek római istenéről ne- 
veztek el. 1846-ban, egy angol és egy francia 
tudós számításai alapján egy német csillagász 
fedezte föl. Az Uránusz mozgásában ugyanis 
szabálytalanságokat fedeztek föl, amiket nem 
lehetett mással magyarázni, mint egy hasonló- 
an óriási bolygó vonzóerejével. 


Tizennégy holdja van. 


És ezzel vége is a bolygók sorának. Említettem 
a Plutót, amit 2006-ban lefokoztak bolygóból 
törpebolygóvá. Igen, mert időközben más kicsiny égitesteket is fölfedeztek a Neptunu- 
szon túl. Már 1978-ban megtalálták a Plutó holdját, a Charont [kharon], aztán több hol- 
dat is, jelenleg öten vannak. De ettől persze lehetne bolygó. Ám 2005-ben megtalálták az 
Erist [erisz], ami nagyobb nála, és ma már tudjuk, hogy rengetegen vannak arrafelé, több 
ezerről tudunk, és a feltevés az, hogy százezerszámra létezhetnek egy második kisbolygó - 
övben, amit Kwiper-övnek neveztek el Gerard Kuiper [herard köüper] holland csillagász- 


ról. 


És van egy Oort-felbő is, talán. Csak elképzelés van róla. A Naprendszer legtávolabbi vi- 
dékétől még távolabb levő legtávolabbi vidék. Vagy valami ilyesmi. Jan Oort holland 
csillagász szerint egy hatalmas gömböt alkot a Naprendszer körül, azon a vidéken, ami 
már csillagközi térnek számít, és milliárdszámra keringenek benne a kicsiny, sziklás-jeges 
égitestek. Némelyik olyan pályán halad, hogy időnként bekerül a Naprendszer belsejébe, 
van, amelyik hetvenévenként, de olyan is, amelyik csak sok ezer év alatt egyszer. Amikor 
a Nap közelébe kerülnek, egyszerre átalakulnak. Részben vagy egészben fagyott gázból 
vannak, amit a Nap fölmelegít, és légkör lesz belőle. De olyan légkör, ami nem marad 
meg a parányi bolygó körül, mert annak nincs elég vonzása, hogy ezt a gázt megtartsa, 
ezért az egy hosszú, elnyúló, egyre vékonyodó farkat alkot a piciny bolygó fölött. Mindig 
a Naptól távolodó irányba mutat, mert a napsugárzás ereje tolja, tehát amikor a bolygó- 
parány közeledik a Naphoz, akkor a farka mögötte van, amikor pedig távolodik tőle, ak - 
kor maga előtt tolja. 

Ilyen égitesteket ősidők óta megfi- 
gyeltek: ezek az üstökösök. Úgy néznek 
ki, mint egy hosszú, többé-kevésbé ? 
ívelt vonal az égen, az egyik végén egy JOB 
nagyobb folttal. ; 

Nagyon fölzaklatták a régi embere- 
ket. Számukra az égbolt az istenek la- 
kóhelye volt, a tökéletesség világa, ahol 
mindig minden változatlan. És akkor 


egyszer csak föltűnik egy új valami. 


Ráadásul nem csillagszerű. Azt ki ven- 

né észre? Az átlagos látású emberek kb. hatezer csillagot látnak szabad szemmel, ha eggyel 
több lenne, senkinek se tűnne föl — hacsak nem különlegesen fényes, mint egy szupernó- 
va. De még az is csak csillag. Az üstökösök viszont valami egészen más dolgok voltak. 
Voltak, akik kivont kardot véltek látni az égen. Mások hosszú hajú női fejet. De abban 
mind megegyeztek, hogy ez valami rosszat jelent. És csakugyan: amikor üstökös tűnt föl 
az égen, mindig történt valami rossz, meghalt egy király vagy kitört egy háború. Melles- 
leg akkor is effélék történtek, amikor semmiféle üstökös nem jött. Évszázadok kellettek 
hozzá, míg végül Edmond Halley [helli] angol csillagász kijelentette, hogy 1531-ben, 
1607-ben és 1682-ben nem három különböző üstököst láttak, hanem ugyanazt, és 1758- 
ban megint látni fogják - s így is lett, ez ébresztette rá az embereket, hogy az üstökös nem 


az istenek hírnöke, csak egy vándor a világűrben. 


HARMADIK TÖRTÉNET: 
AZ ÉLET 


Az ósí Föld 


Négy és fél milliárd évvel ezelőtt még semmiből sem lehetett volna sejteni, hogy a Nap- 
rendszer egyik bolygóján ki fog alakulni az élet. Meglehetősen nyugtalan bolygó volt, ál- 
landó vulkánkitörésekkel, földrengésekkel, és rengeteget esett az eső. Ugyanis nagy 
mennyiségű víz volt rajta, ami óriási óceánokat alkotott, bár ezeknek az összetétele nem 
egészen ugyanolyan volt, mint ma. Mivelhogy ma már rengetegféle szerves anyag is van 
benne, az élőlények jelenléte miatt — akkor viszont ők még nem léteztek, ugye. 

Eddig csillagászkodtunk, hát most vegyészkednünk kell. Mi az a szerves anyag? 

Meséltem korábban, hogy a szupernóva-robbanások sokféle atomot lőttek ki az űrbe, a 
természetben előforduló mind a kilencvenkét elemből bőségesen. A szupernóva számára 
mind egyforma, az csak csapkodja egymáshoz a protonokat és neutronokat - de a mi szá- 
munkra az egyiknek különleges jelentősége van. Ez pedig a szén. 

A szén bámulatosan sokoldalú elem. Ha önmagában van, más elemek nélkül, akkor le- 
het belőle kőszén, az a fekete, durva rögökből álló anyag, amivel fűteni lehet. Lehet belő - 
le grafit, az az ezüstszürke anyag, amit a (nem színes) ceruzákba tesznek. Lehet belőle 
gyémánt, ami aztán végképp nem is emlékeztet az előző kettőre, hiszen áttetsző és csillo - 
gó, mégis: a gyémánt egészen egyszerűen szénből van. 

Ha más anyagokkal egyesül, akkor a szó szoros értelmében végtelen változatosságra ké- 
pes. Például az oxigénnel: ha a szénatom kötésbe lép két oxigénatommal, akkor egy szín- 
telen, szagtalan gázt kapunk, a szén-dioxidot (a d-- azt jelenti, hogy kettő), ami például a 
kólában a buborékokat csinálja. Ha csak egy oxigénatommal, akkor szén-monoxidunk 
lesz (úgy van, a mono- jelentése egy), az ugyancsak egy színtelen-szagtalan gáz, de nagyon 
veszélyes, mérgező. Még rengetegféle vegyületet tud alkotni egyedül az oxigénnel, de a 
nitrogénnel is, a foszforral, a kénnel... mindenkivel. Persze azok is egymással, csakhogy a 


szén tud valamit, amit a többi elem nem: láncokat építeni. 


Egy cukormolekula modellje olyan műanyag építőjátékból, amilyet a vegyészek használnak. A feke- 


te golyók a szénatomok (mindegyik négy másik atomboz kapcsolódik), a piros az oxigén (kettóböz 
kapcsolódik), a fehér a bidrogén (egybez kapcsolódik) 


Minden atomnak bizonyos számú vegyértéke van - hogy mennyi, az attól függ, hogy 
milyen elemnek az atomja. Ez olyan, mint egy kis csatlakozó, aminek a segítségével másik 
atomhoz tud kapcsolódni. A hidrogénnek például egy van. Hozzákapcsolódhat bármi- 
lyen más atomhoz, és ezzel kész, több lehetősége nincsen. Az oxigénnek kettő van, ez 
már több lehetőséget kínál. A szénnek négy van. Nem mintha ő lenne az egyetlen ezzel a 
tulajdonsággal, több ilyen elem is van, de különböző okok folytán (például mert bősége- 
sen áll rendelkezésre) a szén lett az, amelyik a földi élet alapja lett. A négy vegyértéke mi- 
att. 

Mert négy vegyérték már alkalmas arra, hogy a szénatomok láncokat és gyűrűket alkos- 
sanak. Egy atom egy-egy vegyértékkel belekapaszkodik két szomszédjába, azok is a szom- 
szédaikba, és így tovább, akármeddig — és mindegyiknek marad még két vegyértéke, 
amikkel további atomokkal kapaszkodhat össze. Ebből az jön ki, hogy nagyon bonyolult 
és nagyon egyszerű molekulákat egyaránt létre lehet hozni. 

Hát ezek a szerves anyagok. 

Térjünk vissza az ősidők Földjéhez, ahol volt rengeteg víz és mindenféle szanaszét szórt 


molekula az óceánban, amit akkori állapotában őslevesnek hívunk. Ja, mondtam, mi a 


molekula? Bocs. Amikor néhány atom összefog és eldönti, hogy ezentúl együtt fognak 
élni, a vegyértékek segítségével. Lehet molekula két atomból, egy tucatnyiból vagy akár 
több ezerből. Vagy még többől. Ezt az egész szövegelést a szénről azért csinálom, hogy a 
legnagyobb ismert molekuláról beszélhessek. Csak még nem tudok, mert nem létezik. 
Van az ősleves a rengeteg szétszórt molekulával, és van a rengeteg tűzhányó. Azok na- 
gyon fontosak, mert a vulkánkitörések megkavarják a légkört. Ezt ma is megfigyelhetjük, 
nagyobb kitörések után vihar jön. Bár nem biztos, hogy azok miatt csapkodtak folyton a 
villámok. Mindenesetre az ősi Föld oxigén nélküli légkörében folyton vihar volt és csap- 
kodtak a villámok. Többek között bele a tengerbe. (Nem tudom, hogy a , folyton" mi- 
lyen gyakorit jelent. Lehet, hogy egy helyre naponta ezer villám csapott be, és lehet, hogy 
csak évente féltucat. Mindenképpen nagyon sok, ha arra gondolsz, hogy milyen elképzel- 
hetetlenül sokáig tartott az a korszak.) 

A villám egy iszonyú erős áramütés. Ahol belecsap a tengerbe, sok tonnányi víz forr 
fel, s a szétszórt molekulák felhői kapnak óriási hőenergiát. Ez bármit csinálhat velük: 
széttörheti őket kisebb molekulákká, összeolvaszthat több molekulát eggyé. Akármit. 
Milliárd és milliárd molekulával történtek mindenféle átalakulások szerte az óceánban, 
folyton. 

És akkor egyszer csak az egyikből veplikátor lett. Vagy nem csak az egyikből. Lehet, 
hogy egymillió replikátor jött létre egyszerre. Vagy akármennyi. Sose fogjuk megtudni. 


A replikátorok 


A kémiának vannak bizonyos törvényei. Egyes atomok magukhoz tudnak vonzani más 
atomokat (ha van jelen elegendő energia, mint például villámcsapásból). Némelyiket 
könnyebben, másokat nehezebben. Ha ez megtörténik, az atomok összekapcsolódnak. A 
csapkodó villámok sokasága egyszer csak — teljesen véletlenszerűen — olyan molekulát is 
létrehozott, aminek megvolt az a sajátos tulajdonsága, hogy önműködően lemásolódott. 
Mondjuk négy atomból állt: A, B, C, D, és ezek magukhoz vonzották a D, C, B, A ato- 
mokat. És lett egy dupla molekula, amit aztán kettétört, és két külön molekula lett belő - 
le, amiknek megvolt ugyanez a tulajdonsága. Vagyis másolták, replikálták magukat. 
Nem mintha ezt akarták volna tenni. Ezt mondták a kémia törvényei. 

A másolások néha nem sikerültek tökéletesen. Mondjuk volt olyan másolat, amelyik 
A, B, C, E atomokból állt, és nem tudta magát másolni; ezek a példányok nem maradtak 
fenn. Volt, amelyik mondjuk A, B, F, C atomokból, és ez viszont tudta magát másolni — 
így. A másolatai olyanok lettek, mint ő, és létrejött egy új , faj". Lehet, hogy ezernyi faj 
volt, lehet, hogy milliónyi. Nem tudjuk. 


Nyüzsgó, tarkabarka világ lehetett új; óslevesben, amikor a replikátorok már jócskán elszaporod- 
tak. Azt hiszem, nem leplek meg a bírrel, hogy nincsenek róla fényképek. Ez itt a képen igazából... 


díszítésre használt csillámpor 


De ahogy szaporodtak és sokasodtak, jött egy probléma. Fogyni kezdett a nyersanyag, 
amiből építkezni tudtak. Ekkor már volt , értelme?" olyan molekulák kialakulásának, 
amik föl tudták használni a többi replikátor anyagát önmaguk másolásához: létrejöttek 
az első ragadozók, amiknek változatlanul semmiféle akaratuk nem volt, csak ezt mondták 
a kémia öntudatlan, gépies törvényei. És persze ugyanígy jöttek létre azok a molekulák, 
amik védekezni tudtak az ellen, hogy felbontsák őket: valamiféle héjat fejlesztettek ki, 
ami ezt megakadályozta, esetleg egyfajta molekuláris hajtóművet, amivel haladni tudtak 
az őslevesben. 

Minden totál automatikus volt. Ha egy ilyen replikátor képes volt óránként csinálni 
magáról egy másolatot, akkor nyilván sikeresebb volt, mint az, amelyik csak naponta. Ha 
képes volt fölbontani a másik replikátort, akkor idő múltával nyilván több volt belőle, 
mint abból, amelyik nem volt képes rá. És így tovább. Mintha statisztikusok irányították 
volna az eseményeket. Amelyik replikátor sikeresebben szaporodott, abból több volt. 

Fokozatosan eltűntek a kevésbé sikeres replikátorok, és csak a sikeresebbek maradtak 
meg. Egyre többféle replikátor létezett, és egyre többféle módszerük volt a fennmaradás- 
ra. Egyes replikátorok különleges eszközöket fejlesztettek ki, amik egyre bonyolultabbak 
lettek, egyre bonyolultabb módokon szolgálták a fennmaradás céljait. Például a helyvál- 
toztatást vagy az ellenség, illetve táplálék felismerését szolgálták, netán a védekezést a tá- 
madás ellen azzal, hogy gyorsabban tudtak elúszni vagy vissza tudtak vágni a támadójuk- 
nak. 

Mindezekről igazából nem tudunk semmit. Ennek a korszaknak semmiféle emléke 
nem maradt ránk, azért sem, mert azóta hatalmas változások játszódtak le a Föld felszí- 


nén, és azért sem, mert a tengerben, illetve őslevesben úszkáló, a tű hegyénél milliószor 


kisebb élőlények nem tudtak nyomot hagyni maguk után. Ez az egész, amit a replikáto - 
rokról elmondok, néhány tudós következtetése, akik közül a legismertebb Richard Daw- 
kins [ricsard dókinsz]. Az ő nevéhez fűződik az a fogalom, hogy önző gén. 

Egy percig még várjunk azzal, hogy mi a gén. Nézzük, mit jelent ebben az értelemben 
az önző. Azt, hogy ,esélye van, hogy fennmarad". Ez ilyen valószínűségi játék. Nagyobb 
az esélye a fennmaradásra annak a replikátornak, amelyik például gyorsabban tud máso- 
latokat csinálni magáról, de annak is, amelyik tovább él és hosszabb ideig tudja másolni 
magát. Persze egy bizonyos replikátor egy idő után elpusztul (szétbontják), de amíg van- 
nak vele megegyező másolatai, addig létezik olyan fajta replikátor, tehát fennmaradt. A 
fennmaradás esélyeit csökkenti, ha egy replikátor lassabban másolja önmagát, ha rövi- 
debb ideig él, vagy éppen ha tökéletlenebbül másol: akkor lesznek utódai, csak azok vagy 
elveszítik a másolás képességét, vagy másmilyen replikátorokat másolnak. 

Millió és millió évekig zajlott ez a folyamat az őslevesben, aminek ezalatt fokozatosan 
megváltozott az összetétele, a replikátorok minden hozzáférhető molekulát beépítettek 
magukba. Azok a molekulák maradtak meg, amiknek nem vették hasznát. És egyre bo- 
nyolultabb replikátorok jelentek meg. Említettem azokat, amik el tudtak úszni vagy fel 
tudták ismerni az ellenséget. Eleinte valami nagyon egyszerű molekuláris szinten történ - 
hetett az ilyesmi, aztán fokozatosan egyre bonyolultabb , készülékeket"? fejlesztettek ki. 
Például eleinte lehetett egy olyan részük, ami érzékelte a fényt, és amelyiknek ilyen volt, 
annak javultak a túlélési esélyei, ezért ezek jobban szaporodtak. De aztán lettek olyanok, 
amiknek fejlettebb volt ez a fényérzékelőjük, egyre jobban láttak a replikátorok, míg vé- 
gül olyasmijük volt, amit joggal hívhatunk szemnek. 

cse, szaruhártya stb.) elvesszük, akkor azzal a szemmel már nem lehet látni, tehát az összes 


elemének egyszerre kellett kialakulnia. És abban is igazuk van, hogy ha bármelyik alkotó- 
elem hiányzik, akkor az a szem nem lát. De ez nem jelenti, hogy csakis egyszerre alakul- 
hattak ki. Az evolúció (az élővilág fejlődésének folyamata) rengeteg változatát létrehozta 
a szemnek - akárcsak az összes többi testrésznek -, és ezek nem egyformán jók. Sok állat- 
nak egészen kezdetleges szeme van, például a rovaroknak összetett szemük van, ami egy 
csomó kis fényérzékelőből áll, és mindegyik csak egyetlen színt lát. Így az általuk látott 
kép hasonló ahhoz, amit műanyag mozaikjátékból lehet összerakni. Nem túl részletgaz- 
dag, de az ő céljaikra megfelel. 

Térjünk vissza a replikátorokhoz. Nyilván fölvetődik benned, hogy az miképpen lehet- 
séges, hogy molekulák szerveket növesszenek maguknak. Végeredményben mekkora egy 
ilyen molekula? 

Hát tényleg nagyon picike. Sokkal, de sokkal kisebb, mint bármilyen élőlénynek bár- 
milyen testrésze. Egyetlen egysejtű állatka is milliárd és milliárd molekulából áll. Az lehe- 
tetlen, hogy egy molekula olyasmit növesszen magának, amit mi emberek testrésznek is - 
merünk. Mintha egy autóba olyan lámpát akarnánk beépíteni, ami nagyobb, mint Ma- 
gyarország. 

Erre nem volt képes semmilyen köznapi replikátor — csakis a replikátorok királya, a 
DNS. 


Az élet kettős spirálja 


Egyszer aztán, amikor a replikátorok már ki tudja, hány millió és 
millió éve uralták az őslevest, egy csapat közülük összeállt. Me- 
sélhetnék a konferenciáról, ahol ezt megbeszélték, de hát ezek 
molekulák voltak és nem tudtak effélét tenni. Bizonyára nem is 
egy egész csapat állt össze közülük, hanem csak néhány, amik 
alakítottak egy nagyobb replikátort. Persze automatikus, öntu- 
datlan folyamat volt ez is. A molekulák nem gondolkodnak. Né- 
hány összekapcsolódott, így is tudtak szaporodni, és fennmarad- 
tak. Aztán egyre több lett az ilyen összekapcsolódott molekula 


csoport, és a csoportok is elkezdtek összekapcsolódni, de nem 


ám akárhogy: a replikátorok már nem magukban lebegtek az ős- 
levesben. Bonyolult berendezéseket építettek maguk köré, amik- DNS-molekularészletek 
ben elbújnak a világ elől, és ezekre a rúlélőgépekre bízzák, hogy 


gondoskodjanak az ő életben maradásukról. Ezek a gépek — az élőlények. 


Hogy hogyan történt ez? Nem tudjuk. Millió és millió 
évig tarthatott, amíg létrejött minden idők legnagyobb — 
méretében és sikerességében is legnagyobb - replikátora, 
a replikátorok királya, a legnagyszerűbb dolog, ami ezen a 
bolygón valaha kialakult: a DNS. 

Ha megnézed képen, nem látszik rajta, hogy ennyire 
nagyszerű valami. Két csigalépcsőszerű spirálforma, ami- 
ket lépcsőfokok kötnek össze. De ha elmondom, hogy 
egy DNS-molekulában több millió ilyen lépcsőfok van, 
akkor már gyanús, hogy ez jelent valamit, főleg ha hozzá- 
teszem, hogy a trükk a lépcsőfokok elrendezésében van. 
Ennek a könyvnek - vagy bármely magyar nyelvű könyv- 
nek - a szövegében mintegy negyvenféle betű van, és ez 
elég, hogy bármilyen gondolatot kifejezzünk. Hát a DNS 
lépcsőfokai is betűk, egy négybetűs ábécé betűi, de olyan 


sok van belőlük, hogy egy egész élőlényt mindenestül le 


lehet írni velük. 

Ma már - úgy kétmilliárd éve — minden élőlény DNS-sel , készül". Amikor megkezdő - 
dik egy új élőlény élete (megfogan, kicsírázik, osztódik, melyik mit), akkor a DNS-e szét - 
hasad hosszában, a lépcsőfokok kettéválnak, és a két fél DNS mellé felépül egy-egy másik 
fél DNS. Máris ketten vannak. Aztán kezdődik az egész elölről. A négybetűs ábécével le- 
írt vaskos kötetnyi , szöveg" annak az élőlénynek a teljes leírását tartalmazza. Mit jelent 
ez? Azt, hogy le van benne írva az összes örökölt vonás. Ha foltos kutya az illető, akkor 
még a foltjainak az elrendezését is tartalmazza. Ha kivesznek a testedből egyetlen DNS-t, 
abból elvileg újra lehet építeni az egész testedet ugyanolyannak, és lesz egy egypetéjű iker- 
testvéred, aki fiatalabb nálad. Ez a klónozás. Ma már meg lehet csinálni. A tested minden 
egyes sejtje tartalmaz egy teljes másolatot a DNS-edből (kivéve a nők petesejtjeit és a fér- 
fiak spermiumsejtjeit, azok csak fél példányt kaptak, mert arra vannak szánva, hogy egye- 
süljenek, egy petesejt fél DNS-e meg egy spermium fél DNS-e az éppen egy egész, ennyi 
kell egy új élőlény, azaz kisbaba létrehozásához). Bárhonnan ki lehet venni egy DNS-t, 
nem fog hiányozni, van a szervezetedben egypár tucat billió sejt. Ha ezt a DNS-t mik- 
roszkóp alatt beültetik egy petesejtbe, az osztódni kezd, és létrejön egy magzat, akit be le- 
het ültetni egy nő méhébe, és kilenc hónap múlva lesz egy kisbaba, aki pont úgy fog ki- 
nézni, ahogy te néztél ki újszülött korodban. 

A DNS részeit géneknek hívjuk. Nagyon trükkösen működnek. Amikor a kettős spirál 


széthasad és elkezdődik a másolatkészítés, eleve két különböző DNS van jelen: az anyáé 


és az apáé. A gének szétdarabolódnak és átrendeződnek, az egyik helyre az anyától szár- 
mazó gén ugrik be, a másikra az apától való. Ezt nagyjából a véletlen dönti el. Ezért van 
az, hogy ugyanaz a gyerek egyik tulajdonságában az anyjára hasonlít, a másikban az apjá- 
ra. De megtörténik, hogy egy nagyszülőre vagy még korábbi ősre hasonlít valamiben, 
mert a gének keveredése mindenfélét képes okozni. Egy férfi örökölhet az apjától olyan 
tulajdonságot, ami csak a nőknél válik láthatóvá, és továbbadhatja a lányának. És létrejö - 
hetnek olyan tulajdonságok, amik egyik szülőnek sem voltak meg, például léteznek be- 
tegségek, amiktől nem lehet valakinek gyereke, vagy fiatalon meghal. Ezeket nyilván nem 
lehet továbbörökíteni, tehát örökölni sem, mégis előállhatnak a gének sajátos összevissza 


kavargása folytán. 


Az evolúció 

Tengeri anemónák Giacomo Merculiano [dzsakómo merkuliánoJ rajzán, 1893-ból. Mintegy fél- 


milliárd éve jöttek létre 


Millió és millió faj követte egymást az első replikátorok megjelenése óta. Becslések szerint 
ötmilliárd faj volt már Földünkön. Az evolúció, az élőlények változását, fejlődését okozó 
öntudatlan folyamat körülbelül hárommilliárd éve zajlik világunkon, de van olyan felté- 
telezés, hogy az első életformák már 4280-3770 mé (millió évvel ezelőtt) léteztek. 3200— 


2500 mé körül éltek az első, nagyon kezdetleges, sejtmag nélküli élőlényecskék (prokarió - 


ták). 3800-3500 mé: egy csapat rátermett, leleményes baktérium föltalálta a fotoszinté- 
zis első változatát, majd 3000 mé körül a másodikat, amely már oxigént is termelt. Addig 
nemigen lehetett oxigén a Föld légkörében — még akkor említettem, amikor a Marsról 
beszéltünk, hogy az oxigén csak akkor maradhat meg egy bolygó légkörében, ha valami 
gondoskodik az utánpótlásáról. A hárommilliárd évvel ezelőtt élt baktériumoknak per- 
sze eszük ágában se volt belélegezhető levegőt gyártani olyan élőlények számára, amiknek 
a létrejöttéről ők nem is álmodhattak — egyszerűen csak vegyi folyamataik terméke volt 
az oxigén. Baktériumkaki. 

1850 mé körül nagyon modern élőlények jelentek meg: az eukarióták, a valódi sejtmag- 
gal rendelkező élőlények. Nem mintha ettől a prokarióták kimentek volna a divatból, de- 
hogyis, elképzelhetetlenül sok él belőlük ma is a Földön, ott vannak mindenhol, a mi 
szervezetünkben is (vannak köztük betegséget okozó baktériumok is, de a többségük ár- 
talmatlan vagy épp kimondottan hasznos). De az evolúció most már az eukariótákkal ját- 
szott szívesebben. 1300 mé: feltalálta agombákat. 1200 mé: megjelent az ivaros szaporo- 
dás. 1000 mé: az első többsejtű növények partra szállnak egy ismeretlen világ partjain: a 
szárazföldön. 750 mé: megkezdődik az állatvilág kialakulása. 600 mé körül a légkörben 
levő oxigén egy része elkezdett ózonná alakulni, és kialakult az ózonréteg, ez később lesz 
fontos. 

580 és 500 mé között, a kambriumnak nevezett időszakban az evolúció lelkesen gyár- 
totta az új fajok sokaságát, már megjelentek az első gerinchúrosok is, néhány centis, hosz- 
szában szimmetrikus halacskaszerű állatok is, amik később a gerincesek ősei lettek — így a 
mi őseink is. Medúzák és hamarosan halak is úszkáltak az ősi tengerben, megszülettek az 
ízeltlábúak, az állatvilág legtöbb törzsének már kialakultak az elődei. Ebből az időszakból 
már sok megkövült állati maradványt ismerünk, ami lehetővé teszi ezeknek a fajoknak a 
megismerését. 

De 251 mé kihalt a tengeri fajok 90-95 százaléka, és a szárazföldiek se voltak jól. Való - 
színűleg egy sor vulkánkitörés okozta Szibériában, amik nagy mennyiségű szén-dioxidot 
lövelltek a levegőbe, és ezt az élővilág rosszul bírta. De azért 225 mé körül megjelentek 
két hírneves csapat első képviselői. Az egyik az emlősök, akik eleinte egérméretű, egérsze- 
rű állatkák voltak. Még sokáig nemigen rúghattak labdába a dinoszauruszok mellett, akik 
mintegy százhatvanmillió évig uralták a Földet. Róluk számtalan könyv és film szól, ezért 
én most tovább is száguldok az időben, csak megemlítem, hogy a hatalmas dinók lába 
alatt már ugráltak békák, másztak teknősök, röpködtek körülöttük legyek, megjelentek a 
fenyőfák is — de a dinók virágkorának egyszerre vége lett hatvanhatmillió évvel ezelőtt. 

Az összes dinoszaurusz kihalt, kivéve a madarakat. (Igen, a madarak azok dinoszauru- 


szok, és minden idők leghatalmasabb ragadozójának, a tirannoszaurusznak a ma élő 

Ellen Meiselman lefényképezte a kambrium élővilágát: a múzeumban 


legközelebbi rokona a csirke.) A huszonöt kilónál nagyobb négylábúak többsége kihalt, 
viszont a teknősök és a krokodilok túlélték. Kihaltak a fotoszintetizáló növények, és 


mindazok az állatok, amik kizárólag ilyen növényekkel táplálkoztak. 


Bumm 

Mindennek az oka pedig egy óriási, tíz-tizenöt kilométer átmérőjű kisbolygó becsapódá- 
sa volt, ami a mai Mexikóban levő Yucatán-félsziget [jukatán] partvidékét találta el. 
Azon a helyen, most egy Chicxulub Puerto [csiksulub] nevű kis kikötőváros van, ezért a 
becsapódást Chicxulub-katasztrófának is hívják. Hogy pontos legyek, nagyon sok tele- 
pülés van arrafelé, nem messze Chicxulubtól van egy nagyváros is, Mérida. De a kikötő- 
város van a legközelebb annak a száznyolcvan kilométer átmérőjű, húsz kilométer mély 
kráternek a középpontjához, amit a becsapódás okozott. A kráterből ma már nem látszik 
semmi, sem a tengerben, sem a szárazföldön, csak a tudósok tudják kimutatni a nyomait. 

Pedig a hatás minden képzeletet felülmúlóan borzalmas volt. Az emberkéz által oko- 
zott legnagyobb robbanás a Cár-bomba volt, amit a szovjetek robbantottak föl 1961-ben 
egy sarkvidéki szigeten. A chicxulubi robbanás ereje több mint egymilliószorosa volt a 
Cár-bombáénak. A lökéshullám a vadászrepülőgépek sebességével száguldott végig a 
Föld felszínén, kétségkívül már ez is nagyon sok állatot és növényt elpusztított. A kráter - 


ből kilökődött iszonyú anyagtömeg egy része kirepült az űrbe és nem is tért vissza, más 


része visszatért és zuhanás köz- 
ben izzani kezdett, majd földet 
érve erdőket égetett föl. De az 
igazi pusztulás csak ezután kez- 
dődött. A levegőbe jutott ren- 
geteg por és hamu egy évtizedig 
is ott lebeghetett és a szelek 


szárnyán beterítette az egész paat) 
kal 2A 


Földet. A légkörben úszó por Sajnos a festő nevét nem tudom. Akkor örökítette mega robba- 
árnyékolta a napfény útját a mász, amikor az aszteroida még éppen csak becsapódott. Még 
földfelszínre. A napfény pedig sebol sincsen a hatalmas szökőár, a felhők is még nyugodtan 
nélkülözhetetlen a növények- várják a rájuk törő iszonyú lökésbullámot. Később a festő már 
nek a fotoszintézishez. Nem mem festbetett, futnia kellett az életéért 

bírták ki, kipusztultak, és magukkal rántották az összes olyan állatot, ami kizárólag velük 
táplálkozott. 

Mindehhez hozzájárult az, hogy a por leszigetelte a Földből a világűrbe sugárzó hő út- 
ját is: ez az üvegházhatás néven ismert jelenség, aminek veszélyeit, károkozását ma is érez- 
zük, de most az ember által termelt környezetszennyezés okozza. A csapdába esett hő föl- 
melegítette a Föld felszínét, és olvadozni kezdett a sarkvidékek jégpáncélja. Sok milliárd 
tonna víz ömlött az óceánokba, és megemelkedett a vízszint. Ma is tapasztaljuk ugyanezt 
— a környezetszennyezés miatt —: az olyan országokat, mint a Maldív-szigetek, már elnye - 
léssel fenyegeti az óceán, mert egészen laposak, a szó szoros értelmében csak centikre áll- 
nak ki a tengerből. Sok tengerparti város is küzd az emelkedő vízzel. 

A chicxulubi robbanáshoz hasonlót, csak szerencsére sokkal kisebbet a modern korban 
is megéltünk, vagyis hát ükapáink megéltek: 1883-ban, amikor Indonézia egy kis szigetén 
felrobbant a Krakatau vulkán. A lökéshullám háromszor megkerülte a Földet, legalább 
harminchatezer ember meghalt, a kitörés nyomán támadt vulkáni télben pedig évekre 
rossz lett a termés az egész világon. Meglátásom szerint az ebből fakadó gazdasági világ - 


válság vezetett harminc évvel később az első világháború kitöréséhez. 


A teremtés koronája 


Az evolúció azonban nem állt meg, a Föld hajnalkorában elkezdődött történet változó 
szereplőkkel folytatódott. A madarak és az emlősök is elkezdtek sokfelé tagozódni. 66 mé 
megjelentek a rágcsálók, 62 mé a pingvinek, 60 mé a baglyok és az első főemlősök, 52 mé 


a denevérek, 40 mé a lepkék, 38 mé a medvék, 4 és fél mé — az australopithecus. 


A neve azt jelenti: , déli majom". Egyike 
a legősibb ismert emberféléknek. Afrika 
keleti részén sokfelé megtalálták kövületeit, 
Csádtól a Dél-afrikai Köztársaságig. Mére- 
teiben nagyjából megegyezett távoli uno- 
katestvérével, a csimpázzal. Több mint 
másfélmillió évig éltek australopithecusok 
a Földön, de a nyomukban már jöttek az 
utódok, akik közül a 350 eé (ezer évvel ez- 
előtt) kialakult neandervölgyi embert emlí- 
tem, akik 25-35 eé haltak ki, akkoriban, 
amikor az ember háziasította a kutyát. De 
már nem a neandervölgyi. 300 eé megszü- 
letett a homo sapiens, az , értelmes ember", 
az a lény, amely értelmes lett és civilizációt 
alkotott. 


170 eé az ember már ruhát viselt. 130 eé 


emberek éltek Kréta szigetén, ami azt jelen- 

ti, hogy ismerték a tengerhajózást. 120 cé Ez a neandervólgyi úr bárkinek megengedi, hogy 


körül keletkeztek a legősibb ismert jelek, jelönzkébézse NÓhetókszáobansa dletteásik 


amiket csontokba karcoltak. 100 eé: az első , 7 pspel; Neandervölgy Múzeumban 
építmények. 75 eé: egy borzasztó erejű vul- 

kánkitörés, a Toba (szintén Indonéziában) majdnem kipusztította az emberi fajt, talán 
tízezren maradtak a Földön, de lehet, hogy csak háromezren. 

De mégiscsak elszaporodtunk. 1804-ben a Föld népessége elérte az egymilliárdot. Eh- 
hez kellett hetvenötezer év a Toba kitörése óta. A második milliárdhoz azonban már csak 
százhuszonhat évre volt szükség, 1930-ban éltek ennyien a világon. 1960-ban megszüle- 
tett a hárommilliárdodik földlakó, és ettől kezdve 11-14 évenként lettünk többen egy- 
egy milliárddal. 2022-ben értük el a nyolcmilliárdot. 

És ebből még mindig nem is lenne akkora gond, ha a emberiség legnagyobb része nem 
gondolná úgy, hogy ő a teremtés koronája, az ő kedvéért létezik a Föld, az élővilág, min- 
den. Ezért szennyezi, rombolja tetszése, pillanatnyi szeszélye szerint. 

Pedig bizony nem. A Föld nekünk csak átmeneti időre szóló lakóhelyünk. Mindenki 
csak néhány évtizedet élhet rajta, nagyon maximum egy évszázadot vagy egy kicsivel töb- 
bet. Aztán ő maga már nem lesz, csak a nyomai annak, amit tett életében, azok marad- 


hatnak meg. Akár hasznosat tett, akár károsat. Az évtizedekkel ezelőtt felrobbantott 


atombombák maradék sugárzása még megvan, bár már nem élnek azok a fizikusok és ka- 
tonák, akik felrobbantották őket. Viszont megvannak Velence, Moszkva, Peking, Isz- 
tambul szép régi házai is, és már azok sem élnek, akik azokat alkották. 

De élünk mi, akik megörököltük tőlük ezeket a házakat. Megörököltük a tizenkilence- 
dik századi regényeket, a huszadik századi filmeket. És azt a környezetet, amit az őseink 
maguk után hagytak. 

Mi pedig a mi leszármazottainkra fogjuk hagyni mindezt. Csak kölcsönbe kaptuk a 


Földet az unokáinktól. 


CI J7ZTTÍNIGTTAÁLATÁ JTA, 


Amiről még beszélni akartam 


Van pár dolog, amikről megígértem, hogy beszélgetni fogunk még, és aztán nem jutott 


rá alkalom, másról volt szó. De elég érdekesek ahhoz, hogy utólag még visszatérjek rájuk. 


Amikor a Holdról beszélgettünk, említettem, hogy két időszak őrzi jelentőségét 
a naptárban: a hónap és a hét. Igen, mert az ősidőkben az emberek szerettek vol- 
na valami olyan időmérési módszert, amivel pár napnál hosszabb időtartamokat 
is el tudnak képzelni. Túl macerás volt napokban számolni például a vetéstől ara- 


tásig hátralevő időt. Azt még nem tudták, hogy meddig tart egy év, de nehéz is 

volt kideríteni, mert nincs egyértelmű jele annak, hogy mikor kezdődik egy új év, 


sége 


vagy egy adott naptól számítva mikor telik el egy kerek év. Az évszakokkal hason- 


té? 


ló a helyzet (ráadásul a régi emberek többsége a meleg égövön élt, ahol az évsza- 
kok között nem túl látványos a különbség). 


FABERTE - d 


De ott volt a Hold. Bizonyára már az ősember is eltűnődött azon, hogy miféle 


ug 


furcsa lény (isten, persze) az ott fönt, aki éjszakáról éjszakára folyamatosan vál- 


toztatja az alakját, időnként teljesen eltűnik, aztán megint előbukkan, némi idő 
elteltével ragyogó, fehér korong lesz belőle, aztán megint elfogy... Biztos vagyok benne, 
hogy már az őskorban elkezdték megszámolni, hogy ez hány napba telik. Létezik néhány 
csont a kőkorból, több tízezer évesek, amikbe rovátkákat véstek; azt nem tudjuk bizto- 
san, hogy erre a célra szolgáltak-e, de hogy valamiképpen számolták a napokat, arról meg 
vagyok győződve. 

A babiloniak voltak aztán azok, akik több mint négyezer évvel ezelőtt kidolgozták azt a 
naptárat, amiből egy csomó elemet máig megtartottunk. Akkorra már minden óvodás 
tudta, hogy a Hold harminc naponként megy át egy teljes alakváltozáson, de nem ponto- 
san. Valójában 29,53 napig tart. Átlagosan! Mert a pontos időtartam a Holdnak a Föld- 


től való pillanatnyi távolságától is függ. Ezt az őrületesen türelmes babiloni csillagászok 


számolták ki. Mármost amit mi újholdnak hívunk, az nekik a holdisten újjászületése volt, 
és azt meg kellett ünnepelni. Eleinte 29-30 naponként tartottak egy ilyen ünnepet, amit 
úgy hívtak, hogy szppatu. Aztán jött egy újmódi, modern szokás: megünnepelték a két 
újhold között félúton levő napot, a teliholdat is, és az újhold és telihold között félúton 
levő napot, az első negyedet és az utolsó negyedet is. Ezeket is sappatunak hívták. No 
igen, de hány naponként? Eleinte nyilván akkor, amikor ezek a holdfázisok bekövetkez- 
tek. De ez történhet 6,58 nap elteltével és 824 nap múlva is, mert a Holdnak a Földtől 
való távolsága változik, és eszerint a keringési sebessége is. Hat-hét-nyolc naponként ün- 
nepeltek. 

Hanem az istenek közbeszóltak. 

A babiloniak hét istent tartottak számon az égbolton: Marduk (Jupiter), Istár (Vé- 
nusz), Ninurta (Szaturnusz), Nabu (Merkur), Nergal (Mars), Szin (Hold) és Samas 
(Nap). Ugyanis ezeknek van az a sajátos tulajdonságuk, hogy a csillagképek egy darabban 
forgó hátteréhez képest változtatják a helyüket, ennélfogva csakis istenek lehetnek. 

Ha hat, hét vagy nyolc naponként lehet sappatut ünnepelni, akkor egykettőre kiala- 
kulhat (és ki is alakult) a szokás, hogy mindegyik napon ünnepeljenek egy istent. Akkor 
viszont a hatnapos időszak eleve szóba sem jöhet, hiszen egy istent megfosztana a neki já - 
ró ünneptől. De a nyolcnapos időszak sem jöhet szóba, mert akkor meg kié lenne a nyol- 
cadik nap? Egy darabig alighanem huzavona folyt a Hold és a hét isten között, aztán a 
többség győzött: elkezdtek hétnaponként ünnepelni sappatut, és a hét napot hozzáren- 
delték egy-egy istenhez. 

Mivel a babiloniak kihaltak, ez az egész feledésbe merülhetett volna. Csakhogy még jó - 
val ezt megelőzően elfoglalták Jeruzsálemet és a zsidó nép egy részét elhurcolták Babilon- 
ba, fogságba. Ez évtizedekig tartott, sokaknak már az unokáik tértek vissza, amikor végül 
megengedték nekik — hát a hosszú idő alatt sok mindent átvettek a babiloniaktól. A nap- 
tárukat is, hiszen az ókori emberek (meg a későbbiek is) elég ingerültek tudtak lenni, ha 
valaki nem tartotta az ő munkaszüneti napjaikat, netán munkaszüneti napot tartott 
olyankor, amikor náluk munkanap volt. Isten ments, azazhogy istenek mentsenek... De 
hogyan ünnepeljék a zsidók a sappatut, a pogány holdisten ünnepét, aminek az ő vallá- 
sukban semmi keresnivalója? Megoldották. A Teremtés könyvébe ekkoriban került bele, 
hogy Isten hat nap alatt teremtette a világot, és a hetediken megpihent. Tehát mindenki- 
nek pihenni kell a hetedik napon, amit úgy hívnak, hogy - a babiloni szó csekélyke vál- 
toztatásával — szbbat. Később ez a szó világszerte elterjedt, a magyarba a görögön és a 
szlávon keresztül jutott el, és ma úgy ejtjük, hogy szombat. 

A hét többi napját a zsidók egyszerűen csak megszámozták, a mai vasárnap volt az első 


nap, a hétfő a második stb., csak aztán a rómaiak megint átvették az istenek szerepelteté- 


sét a hét egyes napjain. A zsidók ezt nem tehették, hiszen nekik csak egy istenük volt, a 
rómaiak viszont örömmel rendelték hozzá a hét nap mindegyikét az égbolt egy-egy iste- 
néhez, ugyanazokhoz, mint a babiloniak, csak más neveken: 

vasárnap: dies Solis [diész szólisz] — Nap 

hétfő: dies Lune [diész lúnéj — Hold 

kedd: dies Martis [diész mártisz] — Mars 

szerda: dies Mercurii [diész merkuríi] — Merkur 

csütörtök: dies Iovis [diész Jóvisz] — Jupiter 

péntek: dies Veneris [diész Venérisz] — Vénusz 

szombat: dies Saturni [diész szaturni] — Szaturnusz 

Aztán amikor a kereszténység kialakult, az első keresztények, akik természetesen zsidók 
voltak, meg akarták különböztetni magukat a többi zsidótól, ezért úgy döntöttek, hogy 
Jézus feltámadásának napját fogják ünnepelni, vasárnapot, nem pedig a sabbatot. Végül 
is a Bibliában az áll, a zsidóban és a keresztényben is, hogy , szenteld meg a hetedik na- 
pot". Az nincs benne, hogy honnan számítva hetediket. Ugyanezt a módszert követte ké- 
sőbb az iszlám is, ahol a pénteket választották, Mohamed mennybemenetelének napját. 

Ma a világban négyféle nappal is kezdődhet a hét. A mai nap, 2023. április 23-a az 
egész világon vasárnap volt, de ez nálunk a hét utolsó napja, máshol az első, a második 


vagy a harmadik. 


A hónapot most már hamar meg tudjuk beszélni. A két újhold közötti időszak (eleinte 
egy sappatu, később négy sappatu időtartama) volt egy hónap. Hamar kiderült, hogy ez 
praktikus mértékegysége az év hosszának, mert egy évben éppen tizenkét hónap van... il- 
letve tizenhárom... illetve... 

No igen, a törtszámok. A Föld valójában 365 és egynegyed nap alatt kerüli meg a Na- 
pot, ez az év pontos hossza (de milyen soká tartott, amíg ezt kiderítették!), a két újhold 
között pedig, mint megbeszéltük, 29,53 nap van. A kettő hányadosa 12,37 és még egy 
halom tizedesjegy. Merthogy ugye sem a Földet, sem a Holdat nem kötelezi semmi, hogy 
a keringésük, forgásuk során bármiféle kerek számokhoz ragaszkodjanak, és nem is ra- 
gaszkodnak - ellenben a fizika törvényeihez annál inkább, és azok fütyülnek a kerek szá- 
mokra. 

Ezért rengetegféle naptár született, ahol ezt a 1237 holdciklusból álló hónapot meg- 
próbálták megközelíteni. Az egyiptomiak például fütyültek az egészre és harmincnapos 
hónapokat vezettek be, évente egy ötnapos plusz időszakkal, ez kereken 365 nap és kész. 
Az egyiptomi birodalom elég hosszú ideig állt fenn ahhoz, hogy az év kezdete végigván- 
doroljon az évszakokon (az egynegyed napnyi hiba ugye négy év alatt egy egész nap, 


negyven év alatt már tíz nap...), de nem érdekelte őket, tartották magukat a hagyomány- 
hoz. Az iszlám naptár 355 napos, évente tíz nappal elcsúszik az évszakoktól. A zsidók és a 
kínaiak csuda bonyolult rendszert dolgoztak ki, hatféle hosszúságú évvel, amik trükkös 
elrendezésben követték egymást. A keresztények eleinte a Julián-naptárat használták, ami 
elég pontos volt, de a 16. századra kiderült, hogy mégsem elég pontos, ezért bevezették a 
Gergely-naptárat, ami valamivel pontosabb - és a kettő közötti eltérés miatt van az, hogy 


szerb ismerőseim akkor tartják a karácsonyt, amikor én már lebontottam a fát, január 7- 


én. 


A második ígéretem a fekete lyuk. Amikor a Galaxisról volt szó, akkor említettem, hogy 
a közepében van egy fekete lyuk, ami négymilliószor akkora, mint a mi Napunk. 

Amit a hidrogénatomokról mondtam az űrben, hogy vonzzák egymást és összeugor- 
hatnak csoportokba, az csillagokra is igaz. Kellő közelségben éldegélő csillagok belekerül- 
hetnek egymás vonzásába és összeütközhetnek. Az így létrejövő csillagnak nagyobb lesz a 
tömege, így a vonzóereje is, és messzebbről is magához tud vonzani további csillagokat. 
Tehát egyre nőni fog, ha van a közelben elég csillag. 

Külön nem hangsúlyoztam ki, de minél nagyobb egy égitest tömege, annál nagyobb 
sebességre van szüksége annak a bárminek, ami távozni szeretne a felszínéről. Ezt hívjuk 
szökési sebességnek. A Földet elhagyó űrhajóknak sokkal nagyobb sebességgel kellett in - 
dulniuk, mint a kis holdkompoknak, amikor felszálltak a Holdról: annak sokkal kisebb a 
tömege, sokkal alacsonyabb sebességre van szükség hozzá. Viszont azzal a sebességgel, 
amivel a Földről fel lehet szállni, még nem lehet elhagyni a Naprendszert, hiszen a Nap 


vonzóereje sokkal nagyobb a Földénél. 


Egy csillag felszínéről űrhajó soha nem akar elindulni, de valami más igen: a fény. 
Vagyis a nagyon összetett sugárzás, ami tartalmaz látható fényt, röntgensugárzást stb. 

Ha a csillag tömege növekszik, növekszik a szökési sebesség is. Egy ponton a csillag már 
akkora, hogy a szökési sebesség nagyobb a fény sebességénél — és a fény csapdába esett. 
Többé nem tud távozni onnan. 

A fekete lyukak ezért láthatatlanok, csak úgy lehet észrevenni őket, hogy eltakarnak va- 
lamit, aminek ott kellene lennie. Nagyon foglalkoztatják a csillagászokat, mert tele van- 
nak rejtélyekkel — de ezek megértéséhez nekem kevés a tudásom, ehhez már csillagásznak 


kell lenni. 


A harmadik ígéretet a Föld őstörténetének mesélése közben tettem: ez az ózonréteg. 
Nagyon érdekes dolog. A légkörben levő oxigéngáz olyan molekulákból áll, amiket két 
oxigénatom alkot. Ezek szorosan összekapaszkodnak, így: 0-O. Ezt az oxigént lélegez- 
zük be. 

Igen ám, de az oxigén másképpen is tud molekulát alkotni. Ha három atom kapaszko - 
dik össze, akkor ózont kapunk: 0-0-O. 

Az ózon nem alkalmas lélegzésre, mérgező. Nagyon kis mennyiségben fertőtlenítésre 
használják. 

Mint mondtam, hatszázmillió évvel ezelőtt kialakult a Föld légkörében egy ózonréteg, 
természetes kémiai folyamatok eredményeként. Ez még önmagában se nem jó, se nem 
rossz. Van, létezik, és kész. Húsz-huszonöt kilométeres magasságban a légkörben sok az 
ózon: minden százezer oxigénmolekulára jut egy molekulányi ózon. Nem tűnik soknak, 
de elég ahhoz, hogy nagyon komoly hatást gyakoroljon a mi életünkre itt lenn a felszí- 
nen. 

Beszéljünk egy kicsit most a napfényről. A Napból a Földre jutó sugárzásnak csak egy 
része az, amit fénynek hívunk, vagyis a látható fény. Másféle sugárzásokat is kapunk. A 
teljes készletet elektromágneses spektrumnak hívják, és a következőket tartalmazza: rádió- 
hullámok, mikrohullámok, infravörös (vagyis hősugárzás), látható fény, ultraibolya, 
röntgensugárzás, gammasugárzás. A sorrend azt mutatja, hogy mennyi energia van az 
egyes sugárzásokban: a legkevesebb a rádióhullámokban, a legtöbb a gammasugárzásban. 

Most nézzük meg közelebbről az ultraibolyát (másik nevén az ultraviolát, röviden UV- 
t). Három típusát különböztetjük meg, amiket A, B, C betűkkel jelölünk. 

A legkisebb energiájú UV-A fényből sokat kapunk a Napból, de elő is állítjuk alkalmas 
lámpákkal. Ettől a fénytől barnulunk le, amikor napozunk. Nem veszélyes. 

A nagyobb energiájú UV-B fényből már kevesebbet kapunk a Napból. Veszélyes, de 


alkalmas például egyes bőrbetegségek gyógyítására. Óvatosan kell bánni vele. Azért nem 


szabad túl sokat lenni a tűző napon, mert a napfényben UV-B sugarak is vannak. (Vala- 
mint az infravörös sugarak miatt, amiktől túlhevülhet és kiszáradhat a bőrünk.) 

A legnagyobb energiájú UV-C fény minden földi élet számára halálos veszélyt jelent. 
Égési sérüléseket, vakságot, rákot okozhat. A Napból nem kapunk ilyet. Előállítjuk lám- 
pával, amit például baktériumölésre használunk, de nem szabad belenézni, még a fény 


útjába állni sem! 


Most nyilván van két kérdésed. Az egyik, hogy miért beszélek én itt az ultraibolya fény- 
ről, amikor az ózonréteget félbehagytam. De ezt a kérdést már nem is kell megválaszol - 
nom, ha válaszoltam a másik kérdésre: hogy lehet, hogy a Nap ilyen rendes és gondosko - 
dó, hogy minél veszélyesebb típusú az ultraibolya fény, annál kevesebbet küld? 

Hát persze sehogy. A Nap nem rendes és nem gondoskodó. A Nap egy irdatlan gáz- 
gömb, amiben másodpercenként hatszázmillió tonna hidrogén fuzionál héliummá. Egy 
csillag — nem több és nem kevesebb. A Nap mindenféle sugárzást ont magából, mert ezt 
mondják a fizika törvényei, és egyáltalán nem érdekli, hogy velünk mi van. 

Csakhogy a mi légkörünkben van valami, ami a legkevésbé veszélyes UV-A sugarak 
nagy részét átengedi, a veszélyesebb UV-B sugarakból keveset enged át, a halálos veszélyt 
jelentő UV-C sugarakat pedig kirekeszti. 

Úgy van. Az ózonréteg. 

Hát akkor ő az. Az ózonréteg az, aki ilyen rendes, hogy kiszűri a számunkra veszélyes 
sugarakat. 

De hát ez sem így van. Éppen fordítva. Ezek a sugarak azért veszélyesek az élővilág szá- 
mára, mert az ózonréteg hatszázmillió éve kiszűri őket. Az élet mindig és mindenhol ah- 
hoz alkalmazkodik, amit talál. A tengeri állatok a tengerben tudnak megélni, a szárazföl- 
diek a szárazon. Nem lenne lehetetlen, hogy mindkét helyhez alkalmazkodjanak, csak 
nem tették meg, mert nincs rá szükség. 

Hát az UV-B és UV-C sugárzáshoz sem alkalmazkodott az élet, mert nem kellett. Az 
ózonréteg kiszűrte. Ha nem szűrte volna ki, az élőlények alkalmazkodtak volna hozzá, hi- 
szen csak az marad életben, aki képes erre. A természetben nincs kórház, nincs társada - 
lombiztosítás, a gyenge elpusztul, ha pedig egy faj gyenge, az kipusztul. 

Ez hatszázmillió éven át jól működött. Az ózonréteg megszűrte az ultraibolya sugara - 
kat, az élővilág pedig elvolt a réteg védelmében. Akarom mondani... csak 599 999 950 
éven át. Mert az elmúlt ötven évben kilyukadt az ózonréteg. 


Pontosabban ötven éve tudunk róla. 


Most vegyészkedjünk egy kicsit. Nézzük meg, hogyan csinálja az ózonréteg azt a szű- 
rést. 

Van ugye az ózonmolekula: 0-0-O. És van az ultraibolya fénysugár, ami jön a Nap- 
ból, nyílegyenesen lefelé. Az ózonmolekula ott kóricál a levegőben. És egyszer csak bele- 
csap az UV-B sugár. Az ózonmolekula ezt nem bírja ki, szétesik: 0-O és O lesz belőle, 
egy oxigénmolekula és egy magányos oxigénatom. Viszont közben legtöbbször visszaveri 
az UV-B sugarat. 

A magányos oxigénatomot csupa 0-O molekula veszi körül, ezért bármikor bekövet- 
kezhet, hogy egyesül az egyikkel. Ehhez energiára van szükség, amit egy UV-C sugár tud 
megadni. Az 0-O és az O egyesül, megint 0-O-O lesz belőlük, és eközben mindig visz- 
szaverik az UV-C sugarat. 

Ez így megy hatszázmillió éve. Az egyik sugár kettétöri az ózonmolekulát, a másik újra 
összeragasztja, és közben mindkettő visszaverődik; a B nem mindig, a C mindig. Ezért a 
B-hez valamennyire alkalmazkodnia kellett az élővilágnak, a C-hez meg nem. Hatszáz- 
millió éve zajlik ez így minden nap minden egyes másodpercében, mármint persze csak 
napkeltétől napnyugtáig. 

Kivéve, amikor az 0-O és az O nem tud egyesülni. 

A magányos oxigénatomok olyanok, mint a kóbor 
kutyák. Borzasztóan szeretnének csatlakozni valaki- 
hez. Ezért van az, hogy annyi sokféle anyag éghető 
(vagyis egyesíthető a levegő oxigénjével) vagy rozsdá- 
sodni tud (vagyis egyesülni a levegő oxigénjével). Hát 
ha ott fenn a légkörben, amikor a magányos oxigén- 
atom ott kószál és várja, hogy pártfogásába vegye egy 
0-O, akkor valamilyen más atom érkezik — ő ahhoz 


is örömmel csatlakozik. Például egy klóratom meg 


egy oxigénatom az egy klór-monoxid molekula. Vagy 


Az ózonlyuk 2004-ben. A febér vonal 


azt a batárt jelzi, amin belül az 
diklór-monoxid molekula. Ök mindhárman boldo- gzonréteg már nem volt elég vastag 


két klóratom közrefoghat egy oxigént, s létrejött egy 


gok, s mi is igazán örülnénk az örömüknek - csak hát 
ezek a molekulák nem képesek visszaverni az UV sugarakat. És már nem tudnak szét- 
bomlani és visszaalakulni ózonná, mert ahhoz több energia kell, mint amennyit a nap- 
fényből kaphatnak. 

No jó - de hogy került a légkörbe klór? 

Alapvetően két forrásból. Az egyik az óceánok vize, amely párolog, és eközben min- 


denféle anyagokat visz magával fölfelé, klórt is. De ez így volt az elmúlt hatszázmillió év 


minden napján, az ózonréteg mégis jól elvolt. A gond a klór másik forrásával van. Ez pe- 
dig az élővilág sok millió faja közül egyetlenegynek a tevékenysége: az ipar. 

Nagyon sok mindenre használnak az iparban klórt és klórvegyületeket. Önmagában 
mérgező, ezért kórokozókat ölnek vele, azaz fertőtlenítenek. Már nemzetközi egyezmény 
van egy klórvegyületcsoport betiltásáról, amiket hajtógázként használtak különféle szó- 
rófejes palackokban és hűtőfolyadékként hűtőszekrényekben - csak amikor ezek tönkre- 
mennek, kidobják, összetörik őket, akkor kiszabadul a klór és megy ózonréteget lyukasz- 
tani. 

Volt már úgy, hogy az Antarktisz fölött nagyobb volt az ózonlyuk, mint az Antarktisz 
maga. Márpedig a kisszámú sarkvidéki állatvilágot is félteni kell az erős ultraibolya sugár- 
zástól, meg a nagy energiájú fény a jég olvadását is gyorsítja, még a mellé a fölmelegedés 
mellé, amit szintén mi okozunk a környezetszennyezéssel. 

Két ózonlyuk van: a nagyobbik a Déli-sarkvidéken van, a kisebbik az Északin. Ennek 
két oka van. A klór jobban vegyül az oxigénnel, ha nagyon hideg van, és a Föld forgása 
nyomán a légtömegek a sarkvidékek fölött örvénylenek. Télen a lehűlő sarki táj valóság - 
gal magába szívja a hideg levegőt, benne a klórral, brtómmal, mindenfélével, amit a mi 
iparunk kiköpködött, és a fél évig tartó sarki télben ezek azt csinálnak az ózonnal, amit 
akarnak. Vagyis hát akarni nem akarnak éppenséggel, hiszen ezek csak atomok, nem gon- 


dolkodnak, de a károkozás ettől még megvan. 


Föld Kettő 


Persze van megoldás. Ha túlságosan tönkretesszük a Földet, akkor el kell menni innen. 
Letelepedni Föld Kettőn. Egyszerű ez. 

Csak néhány probléma van vele. 

Először is: a ma létező űrhajóink csillagászati összegekbe kerülnek és öt-hat embert tud- 
nak az űrbe juttatni. Olyanokat kellene építeni, amik elég nagyok ahhoz, hogy otthont és 
megélhetést tudjanak adni nagyon sok embernek. De elég olcsóak és gyorsan gyárthatók 
ahhoz, hogy sokat tudjunk építeni belőlük. Mert ha egy hajón tízezer ember utazhat, ak- 
kor egymillió embernek száz hajóra van szüksége — egymilliárd embernek ezerre. Ha csak 
ötezer ember utazhat egy hajón, akkor kétszer annyira. 

Másodszor: az űrbe is csak épp hogy ki tudjuk küldeni a hajóinkat, de a Holdnál mesz- 
szebb még nem járt űrhajós. Az pedig csillagászati értelemben nem is távolság. Pár napra 
elegendő élelem, víz, levegő és energia kellett két-három embernek. És azt megszervezni is 
több ezer ember évekig tartó munkája volt. Ahhoz, hogy sok ezer embert szállító hajókat 


indíthassunk el Föld Kettőre, talán évszázadokig tartó útra... 


..ja igen. Ez a legnagyobb probléma. Föld Kettő nem létezik. A csillagászok egyelőre 
nem tudnak olyan bolygóról, sem a mi Naprendszerünkben, sem egy másikban, amelyik 
lakható lenne. 

Itt kell élnünk, még elég sokáig. És egyébként is: ez a világ túl szép ahhoz, hogy tönkre - 
tegyük. 

